PRU15: Tiada protes senyap terhadap Asyraf Wajdi
Oleh LIYANA RAMLI

13 November 2022, 2:36 pm
TAPAH – Tiada penolakan daripada pengundi terhadap calon Barisan Nasional (BN) Parlimen Gerik, Datuk Dr. Asyraf Wajdi Dusuki pada Pilihan Raya Umum Ke-15 (PRU15).
Pengerusi BN Perak, Datuk Seri Saarani Mohamad berkata, sebelum penamaaan calon mungkin berlaku sedikit isu kerana Asyraf Wajdi merupakan calon luar.
Menurutnya, bagaimanapun Ketua Pemuda UMNO itu kini sudah diterima sepenuhnya oleh pengundi dan UMNO Bahagian Gerik.
“Dulu mungkinlah katanya ada sedikit kekecohan kerana calon yang dibawa itu bukan calon tempatan. Waktu itu sebelum penamaan calon tetapi kekecohan itu sudah berjaya ditangani.
“Dua hari lalu, saya pergi ke Kampung Jong (Parlimen Gerik) untuk memberi sumbangan dan berkempen dalam masa yang sama, saya sempat menyelami masyarakat untuk melihat sebarang penolakan atau ‘silent protest’ terhadap Datuk Asyraf Wajdi.
“Namun daripada cara masyarakat Gerik dan jentera BN bersama-sama turun padang untuk memastikan BN memperolehi kemenangan, tiada sebarang penolakan atau masalah dalam terhadap calon Parlimen Gerik itu,” katanya selepas merasmikan Balai Desa Semai Kampung Orang Asli Sungai Lah di Chenderiang di sini hari ini. – KOSMO! ONLINE


PM persoal gangguan LRT dalam tempoh berkempen, mahu siasatan menyeluruh
Oleh ABDUL RASHID ABDUL RAHMAN

13 November 2022, 2:28 pm
BERA – Perdana Menteri Datuk Seri Ismail Sabri Yaakob mempersoalkan gangguan perkhidmatan Transit Aliran Ringan (LRT) Rapid Rail yang berulang sekali lagi semasa beliau menjadi Perdana Menteri terutamanya dalam tempoh kempen Pilihan Raya Umum Ke-15 (PRU15).
Beliau yang tidak mahu mengulas sama ada terdapat unsur sabotaj bagaimanapun berkata, siasatan menyeluruh akan dilakukan oleh jawatankuasa khas yang akan ditubuhkan oleh Kementerian Pengangkutan.
“Ini kali kedua berlaku waktu saya jadi Perdana Menteri, ia merungsingkan saya, saya tak nak sebutlah (unsur sabotaj) cuma saya kata merunsingkan saya kenapa berlaku semasa sedang berkempen.
“Kita akan siasat bukan sahaja dari segi punca kerosakan tetapi secara menyeluruh kenapa perkara ini berlaku ketika kempen sedang berjalan,”katanya dalam sidang akhbar pada Majlis Ramah Mesra bersama penduduk Kampung Batu Papan di sini hari ini.
Sebelum ini RapidKL mengumumkan perkhidmatan LRT antara stesen Kelana Jaya dan Ampang Jaya yang melibatkan 16 stesen dihentikan selama tujuh hari mulai 9 November hingga 15 November selepas berdepan dengan gangguan sistem.
Menurut Ismail Sabri beliau telah mengarahkan agar siasatan dilakukan dengan terperinci dan perkara sama yang menyusahkan orang ramai ini tidak berulang pada masa akan datang.

“Kita tidak mahu berlaku lagi sebab dalam masa bebearapa bulan sahaja perkara ini berlaku lagi, saya tidak mahu dalam beberapa bulan akan datang berlaku lagi kerana ianya sangat susahkan orang ramai,”katanya.-KOSMO! ONLINE


Polis buru 2 remaja tetak aligator
Oleh KOSMO!

14 November 2022, 9:30 pm
TALLAHASSEE, FLORIDA – Polis melancarkan siasatan ke atas sebuah video tular yang memaparkan insiden seorang remaja menyerang dan membunuh seekor aligator menggunakan sebilah parang di negeri Florida, Amerika Syarikat, lapor akhbar Daily Star semalam.
Berdasarkan video tersebut, remaja memakai seluar pendek dan hoodie berwarna biru itu menetak kepala aligator berkenaan.
Dalam masa sama, perakam video tersebut didengari ketawa sepanjang insiden itu.
Aligator tersebut dilihat dalam keadaan berdarah selepas tetakan pertama di mana ia sebelum itu tersekat pada tali pancing.
Reptilia itu kemudian mati selepas ditetak kali kedua dan polis kini memburu dua remaja terbabit.
Seorang pengendali reptilia di daerah Lee, Alex Link, menggelar serangan itu sebagai ‘kekejaman tanpa sebab’.

“Kekejaman itu dilakukan tanpa sebab, di mana aligator itu secara tidak sengaja tersekat ketika mereka memancing.
“Terdapat cara betul untuk melepaskan haiwan itu daripada tali pancing, justeru, penyeksaan tersebut dilakukan tanpa sebab,” katanya.
Tambah Link, cara remaja tersebut menyeksa aligator itu menggunakan parang merupakan satu tindakan jenayah.
“Anda berdepan hukuman penjara sehingga lima tahun serta beberapa denda serius.
“Ia diklasifikasikan sebagai pemburuan haram kerana mereka membunuh aligator itu,” ujarnya.
Siasatan masih berjalan dan identiti kedua-dua remaja itu masih belum dapat dikenal pasti. – Agensi


Ribut petir di Perlis, Kedah, Kelantan malam ini
Oleh NURUL IZZATI ZAINI

14 November 2022, 8:58 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di 10 negeri sehingga pukul 10 malam ini.
MetMalaysia berkata, seluruh kawasan di Perlis dan Kedah dijangka berdepan dengan cuaca buruk ini manakala di Pulau Pinang hanya kawasan Seberang Perai Utara sahaja.
“Kawasan di Perak yang diramal ribut petir adalah Larut, Matang Dan Selama, Hulu Perak, Kuala Kangsar, Kinta dan Kampar.
“Di Pantai Timur pula hanya Kelantan (Gua Musang) dan Pahang (Tanah Tinggi Cameron dan Lipis) diramal mengalami ribut petir dan hujan lebat,” ujar MetMalaysia menerusi kenyataan di laman sesawangnya.
Tambah MetMalaysia lagi, cuaca buruk tersebut dijangka akan melibatkan kawasan di Sarawak, iaitu Kuching, Serian, Samarahan, Miri (Subis, Beluru, Miri dan Marudi) dan Limbang manakala di Sabah, adalah Pedalaman (Sipitang, Kuala Penyu dan Beaufort) serta Labuan.
Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Ramai risau zipline tanpa helmet di Kuala Kubu Bharu
Oleh MUHAMMAD HAIKAL RAMLI

14 November 2022, 11:26 pm
PETALING JAYA – Tindakan seorang lelaki melakukan aktiviti rekreasi ‘zipline’ tanpa disokong peralatan keselamatan lengkap dipercayai di Kuala Kubu Bharu undang kerisauan orang ramai.
Menerusi perkongsian di media sosial, kelihatan aksi tersebut dilakukan tanpa mengenakan helmet yang merupakan sebahagian daripada pakaian perlindungan diri (PPE).
Susulan itu, majoriti besar orang ramai meluahkan kerisauan dan menyifatkan tindakan lelaki itu kurang bijak kerana seolah-olah sengaja meletakkan diri dalam situasi yang berbahaya.
“Sebelum ingin mencuba aktiviti ekstrem, lebih baik periksa dahulu kelengkapan yang disediakan sama ada menetapi piawaian yang ditetapkan ataupun tidak, kita hanya ada satu nyawa jadi hargailah,” kata seorang pengguna.
“Cara mempromosikan sudah bagus tetapi aspek keselamatan perlu diutamakan. Jika orang ramai tidak kisah untuk menanggung risiko sendiri tidak bermakna aspek keselamatan perlu dipinggirkan,” tulis seorang lagi pengguna.
Dalam pada itu, terdapat juga orang ramai yang mempersoalkan bagaimana aktiviti esktrem yang tidak dilengkapi peralatan keselamatan sedemikian boleh mendapat kelulusan untuk dilaksanakan.

“Benda ni dulu pernah ada rekod buruk dimana ada orang pernah jatuh tetapi mereka masih berani jalankan aktiviti ini?,” soal pengguna di ruangan komen.
Bagaimanapun, penganjur kepada aktiviti tersebut, Rentas Adventure tampil memberikan penjelasan mengenai perkara tersebut bahawa ia menepati piawaian yang ditetapkan.
“Beban minimum yang boleh dipikul untuk kabel zipline ini adalah kira-kira 100 kilonewton bersamaan (10,197 kilogram). Berkaitan helmet pula, ia bukanlah standard meskipun terdapat beberapa tempat di Malaysia yang mengamalkannya.
“Perkara itu terpulang. Kebiasaannya helmet disediakan apabila terdapat elemen zipline yang memerlukan peserta berjalan dari satu poin ke satu poin yang lain dimana ada risiko objek jatuh,” katanya menerusi hantaran di Instagram baru-baru ini. – KOSMO! ONLINE


PRU15: Shahrizat gegar kubu kuat Shahidan
Oleh SYED AZLAN SAYED HIZAR

14 November 2022, 9:50 pm
ARAU – Bekas Ketua Pergerakan Wanita UMNO, Tan Sri Shahrizat Abdul Jalil hari ini turun ke kubu kuat Datuk Seri Shahidan Kassim di sini bagi membantu kempen calon Barisan Nasional (BN) di situ.
Menurut Shahrizat, Parlimen Arau menjadi lokasi pertama beliau turun padang selepas hampir empat tahun tidak aktif dalam arena politik negara.
“Kehadiran saya ke Perlis sebenarnya adalah untuk membantu calon-calon BN yang bertanding pada Pilihan Raya Umum Ke-15 (PRU15) ini dan Alhamdulillah dapat bertemu sebahagian besar jentera Jalinan Rakyat (JR).
“Mulanya saya agak risau apabila mendengar keadaan di Arau, ditambah berita penggantungan Ketua Wanita UMNO Bahagian Arau, Datin Seri Shamsiah Yasin namun sebaik sahaja sampai, lega rasanya melihat begitu ramai jentera wanita kita hadir,” katanya ketika ditemui di Bilik Gerakan BN Parlimen Arau di sini hari ini.
Terdahulu, beliau menyampaikan ceramah di hadapan lebih 500 orang jentera wanita JR BN Bahagian Arau dan meminta mereka terus bersemangat untuk mendapatkan sokongan rakyat.
Kata Shahrizat, wanita adalah tulang belakang kejayaan BN di seluruh negara sejak dari dahulu lagi dan beliau berharap momentum itu akan diteruskan pada PRU15. – KOSMO! ONLINE


PRU15: 224,828 pengundi awal tunai tanggungjawab esok
Oleh MOHD RIDZAUDDIN ROSLAN

14 November 2022, 9:42 pm
PETALING JAYA – Seramai 224,828 pengundi awal bakal menunaikan tanggungjawab sebagai pemilih pada Pilihan Raya Umum Ke-15 (PRU15) dan Pilihan Raya Kecil (PRK) Bugaya yang akan diadakan di 578 Pusat Mengundi Awal esok.
Setiausaha Suruhanjaya Pilihan Raya (SPR), Datuk Indera Ikmalrudin Ishak berkata, pengundi awal itu terdiri daripada 117,473 anggota tentera dan pasangan serta 107,355 orang polis serta pasangan Polis Pasukan Gerakan Am (PGA).
“Bagi tujuan itu, Pusat Mengundi Awal yang ditetapkan SPR akan dibuka bermula pukul 8 pagi hingga 5 petang. Bagaimanapun, terdapat beberapa Pusat Mengundi Awal yang akan ditutup lebih awal.
“SPR turut menyarankan kepada pengundi awal yang positif Covid- 19 untuk berhubung terus dengan pegawai kesihatan daerah bagi memudahkan urusan pengundian berkenaan,” katanya dalam satu kenyataan tadi.
Katanya, proses pengundian awal turut disaksikan oleh ejen calon yang bertanding selain SPR akan menyiarkan proses pengundian secara live menerusi Facebook SPR di beberapa Pusat Mengundi Awal terpilih.
“Kertas-kertas undi awal tidak akan dikira pada hari pengundian awal dan kesemua peti undi akan disimpan di lokap-lokap balai polis untuk jagaan selamat.

“Kertas-kertas undi tersebut hanya akan dikira pada 19 November 2022 bermula pukul 4 petang di tempat pengiraan undi yang ditetapkan SPR serta disaksikan ejen-ejen calon masing-masing,” ujarnya.
Susulan itu, katanya, pengundi dinasihatkan membuat semakan maklumat pengundian melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018 atau melalui aplikasi MySPR Semak. – KOSMO! ONLINE


PRU15: Pengundi PH dalam dilema undi saya – KJ
Oleh NUR ALWANI ZAFIRAH KHAIRUL

14 November 2022, 11:10 pm
SUNGAI BULOH – Calon Barisan Nasional (BN) bagi Parlimen Sungai Buloh, Khairy Jamaluddin Abu Bakar mendedahkan sebahagian besar pengundi Pakatan Harapan sedang dalam dilema untuk memberi sokongan terhadapnya pada Pilihan Raya Umum ke-15 (PRU15).
Penyandang kerusi Parlimen Rembau itu berkata, pengundi Sungai Buloh dilihat lebih bersikap terbuka pada PRU kali ini dan ada di antara mereka masih belum memutuskan calon pilihan.
“Orang Sungai Buloh mahu terbuka, mungkin ada di antara mereka belum putuskan jadi penting untuk kita dekati mereka yang belum buat keputusan.
“Banyak yang belum buat keputusan lagi terutama sekali mereka yang di dalam dilema sekarang ini, mereka kata mereka mahu beri kepada KJ tetapi mereka secara tradisi pengundi PH.
“Sungai Buloh akan beralih sokongan terhadap BN, sama ada mereka hendak sokong saya dan beri saya undi kali ini tetapi terdapat angin perubahan di Sungai Buloh tiga pengal bawah PH,” katanya kepada pemberita selepas program Ramah Mesra Bersama Perdana Menteri, Datuk Seri Ismail Sabri Yaakob dan KJ, di Uptown Kota Damansara, di sini, hari ini.
Tambahnya lagi, banyak keperluan asas yang perlu diselesaikan dan dibangunkan di Sungai Buloh.

“Ramai pengundi mahukan seseorang yang kuat personalitinya dan mempunyai ‘platform’ kukuh yang boleh menarik perhatian pihak tertentu ke atas masalah mereka hadapi.
Jelas Khairy Jamaluddin, beliau kini menjadikan akaun media sosialnya sebagai bahan utama untuk berkempen dan mendekati pengundi Sungai Buloh.
Terdahulu, Khairy Jamaluddin mengakui agak sukar untuk menyantuni pengundi di kawasan perumahan berpagar dan dikawal petugas keselamatan sepanjang tempoh berkempen.
“Saya bekerja keras, saya pilih Facebook, Instagram, TikTok dan Twitter untuk berkempen, dekati pengundi Sungai Buloh.
“Berbaki empat hari lagi, saya bersama jentera BN akan terus mendekati pengundi Sungai Buloh sebelum tarikh mengundi Sabtu ini,” ujarnya. – KOSMO! ONLINE


PRU15: Poster gergasi Dr. Daroyah dikoyak
Oleh MOHAMAD NAUFAL MOHAMAD IDRIS

14 November 2022, 10:01 pm
KLANG – Calon Parlimen Kapar, Dr. Daroyah Alwi kesal bahan kempennya termasuk poster gergasi yang diletak di sekitar Jalan Dato Tahir Manan di sini dirosakkan pihak tidak bertanggungjawab.
Dr. Daroyah yang mewakili Parti Bangsa Malaysia (PBM) berkata, perkara seperti itu tidak sepatutnya berlaku sepanjang tempoh berkempen pada Pilihan Raya Umum ke-15 (PRU15).
“Saya tidak menjangkakan hal seperti ini berlaku kerana kita sudah memasuki era serba moden. Saya amat kecewa dengan apa yang berlaku,” katanya ketika ditemui di Jalan Dato’ Tahir Manan, di sini, hari ini.
Dr. Daroyah memaklumkan bahawa beliau telah membuat laporan polis berhubung kejadian tersebut di Ibu Pejabat Polis Daerah (IPD) Klang Utara dan berharap individu yang melakukan tindakan khianat dapat ditahan.
“Kita sepatutnya meraikan amalan demokrasi di negara ini, iaitu membolehkan mana-mana pihak bertanding dalam pilihan raya umum.
“Saya tidak mahu menuduh mana-mana pihak namun berharap kejadian seperti ini tidak akan berlaku lagi sepanjang tempoh kempen yang berbaki beberapa hari lagi,” tegasnya. – KOSMO! ONLINE


Kenyataan berbaur ekstrem Zul Huzaimy disiasat
Oleh MOHD AZLI ADLAN

14 November 2022, 8:54 pm
KUALA TERENGGANU – Polis Terengganu mengesahkan menerima laporan berhubung kenyataan berbaur ekstrem oleh pelakon, Zul Huzaimy yang tular di media sosial hari ini.
Ketua Polis Terengganu, Datuk Rohaimi Md. Isa berkata, laporan itu dibuat di Balai Polis Kijal, Kemaman pada pukul 2.45 petang tadi.
“Laporan polis tersebut berhubung kenyataan artis (Zul Huzaimy) itu pada suatu program di Kemaman pada 4 November lalu.
“Pengadu ialah seorang peniaga lelaki berusia 40 tahun,” katanya di sini semalam.
Sehubungan itu, Rohaimi memberitahu kertas siasatan dibuka mengikut Sekyen 506 Kanun Keseksaan dan 505C akta sama serta Seksyen 233 Akta Komunikasi dan Multimedia 1998.
“Siasatan akan diambil alih oleh Jabatan Siasatan Jenayah, Bukit Aman,” katanya.

Terdahulu Zul Huzaimy memohon maaf menerusi laman Instagranya gara-gara terlepas cakap pernah berniat mahu menyembelih orang bukan Islam.
Pelakon yang terkenal dengan watak antagonis, Spark dalam filem Remp-It dikatakan mengeluarkan kenyataan tersebut sewaktu menjadi panel dalam sebuah ceramah politik di Kemaman pada 4 November lalu. – KOSMO! ONLINE


Khianat bahan kempen Fahmi Fadzil, polis buka kertas siasatan
Oleh AZMI NORDIN

14 November 2022, 11:36 pm
KUALA LUMPUR – Polis membuka kertas siasatan susulan kes khianat papan iklan membabitkan calon Pakatan Harapan (PH) Ahmad Fahmi Mohamed Fadzil yang ditampal perkataan mengaibkan membabitkan tiga kawasan di Lembah Pantai, di sini.
Ketua Polis Brickfields, Asisten Komisioner Amihizam Abdul Shukor berkata, pengadu lelaki berusia 60 tahun sekitar pukul 12.55 tengah hari, tadi.
Jelasnya, pengadu menerima maklumat di dalam ‘Group WhatsApp’ menunjukkan dua papan iklan gambar Ahmad Fahmi dikhianat dengan ditampal pelekat tertulis perkataan yang mengaibkan .
“Siasatan awal mendapati kejadian itu berlaku di tiga lokasi berasingan di Jalan Pantai Permai 1, Jalan Maarof, Bangsar dan di Jalan Kerinchi berhampiran Sekolah Menengah Kebangsaan (SMK) Seri Pantai.
“Kes diklasifikasikan mengikut Seksyen 427 Kanun Keseksaan / 4A (1) Akta Kesalahan Pilihan Raya 1954,” katanya dalam kenyataan hari ini.
Tegas beliau, pihaknya mengingatkan kepada semua yang terbabit semasa Pilihan Raya Umum ke-15 (PRU15) dan mana-mana individu supaya tidak membuat apa-apa provokasi yang boleh mengganggu proses demokrasi negara ini.

Sehubungan itu, sebarang maklumat berkaitan perbuatan khianat boleh disalurkan kepada Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999 atau mana-mana balai polis yang berdekatan. – KOSMO! ONLINE.


Kad ATM diguna orang lain, pemilik halalkan semuanya
Oleh KOSMO!

14 November 2022, 10:43 pm
PETALING JAYA – Kes kad debit seorang lelaki yang digunakan oleh seorang wanita selepas tertinggal di atas meja sebuah restoran di Johor semalam dianggap sudah selesai.
Pemiliknya, Arzaim Barimin menerusi satu hantaran di Facebook JDTFC berkata, dia telah mengakui kesalahan kerana cuai dan telah berjumpa dengan wanita yang menggunakan kad debit tersebut semalam.
“Saya pemilik kad debit tersebut. Kes dah selesai ya. Saya akui silap saya cuai selepas selesai bayar ambil gambar menu dan cadang nak beli untuk sarapan dengan isteri esoknya.
“Boleh pula kad tu sama warna dengan menu. Saya terima masej dari Bank Islam untuk kesemua transaksi. Hanya transaksi ketiga saya tidak lepaskan kerana jumlahnya besar,” tulisnya.
Tambahnya , pesalah ada hubunginya petang semalam selepas video tersebar dan telah berjumpa di Puteri Harbour pada pukul 9 malam.
“Dia mengaku salah ada “terguna” kad saya empat kali. Dua kali beli burger, dua kali di KK Mart Gelang Patah.

“Katanya, duit yang digunakan adalah untuk beli barang kegunaan harian keluarga. Selepas dengar penjelasan dia, jadi saya halalkanlah semua yang dibelanjakan,” katanya.
Tambahnya , pihak restoran Woodfire juga telah membayar kembali jumlah pembelian wanita yang menggunakan kad debit itu kepadanya.
“Burger dia akan bayar semula di Woodfire sebab sava dah terima refund dari Woodfire. Terima kasih Woodfire dan JDTFC bantu dari awal kes sampai selesai.
“Kes sudah selesai ya semua. Saya undur diri dulu, minta jadikan pengajaran untuk semua,” jelasnya. – KOSMO! ONLINE.


Aksi monyet dukung anak anjing curi perhatian
Oleh KOSMO!

14 November 2022, 8:30 pm
DHAKA, BANGLADESH – Seekor monyet di Dhaka, Bangladesh menjadi perhatian ramai apabila menunjukkan aksi mesra bersama seekor anak anjing dengan cara mendukung haiwan itu, lapor akhbar Mirror UK semalam.
Beberapa rakaman imej menunjukkan primat yang kelihatan penyayang itu mengangkat anak anjing tersebut dan bersiar-siar bersama di kawasan hutan.
Ia turut dilihat memeluk haiwan itu dan meletakkannya di atas riba sebelum menempatkannya di atas sebatang pokok.
Ia bukan kali pertama monyet mencuri perhatian dengan pelbagai aksi nakal dan mesra.
Bulan ini, seekor primat ‘bergurau’ dengan seorang model dari Peru di Pulau Bali dengan cara menampar wanita berkenaan.
Ia sebelum itu cuba menarik baju model tersebut, Paula Manzanal dalam kejadian di Pusat Perlindungan Hutan Monyet Suci di pulau peranginan itu. – Agensi


PRU15: Debat calon Parlimen Muar terpaksa dibatalkan
Oleh NUR ALINA HASSAN

14 November 2022, 8:14 pm
MUAR – Debat Polisi membabitkan tiga calon Parlimen Muar yang dijadualkan pada malam ini terpaksa dibatalkan atas faktor keselamatan.
Pengarah Jelajah Demokrasi, Ashraff Fahmy berkata, program yang baharu sahaja dirangka semalam hanya menerima maklum balas daripada penyandang Parlimen Muar, Syed Saddiq Syed Abdul Rahman.
“Manakala calon daripada Perikatan Nasional (PN) memaklumkan hari ini beliau tidak dapat hadir dan calon Barisan Nasional (BN) pula tidak memberikan sebarang jawapan.
“Atas saranan pihak berwajib selain mengambil kita kesejahteraan awam, dukacita kami tidak dapat dapat meneruskan agenda ini,” katanya dalam kenyataan di sini hari ini
Sementara itu, kegagalan dua lagi calon masing-masing daripada BN dan PN adalah atas faktor kelewatan menerima undangan berikutan kedua-dua mereka telah terikat dengan program yang disusun sejak awal. – KOSMO! ONLINE


Penceramah diserang lelaki mabuk
Oleh MOHAMAD FAIZAL HASHIM

14 November 2022, 8:28 pm
JOHOR BAHRU – Seorang penceramah berdepan detik cemas apabila hampir diserang seorang lelaki ketika memberi ceramah selepas solat maghrib di sebuah surau di Taman Universiti, di sini, malam semalam.
Dalam kejadian pada pukul 7.55 malam itu, tindakan lelaki yang bersenjatakan dua bilah pisau serta botol arak cuba menyerang penceramah itu bagaimana pun berjaya dihalang jemaah yang berada di dalam surau berkenaan.
Timbalan Ketua Polis Daerah Johor Bahru Utara, Superitendan Fariz Ammar Abdullah berkata, kejadian berlaku ketika mangsa sedang menyampaikan ceramah agama.
“Dalam kejadian tersebut, suspek yang merupakan lelaki Melayu berada dalam pengaruh alkohol telah masuk ke surau itu dan menyerang penceramah agama berkenaan menggunakan dua bilah pisau dan sebiji botol arak.
“Bagaimanapun tindakan suspek tersebut dapat dihalang jemaah lain sebelum mereka menghubungi pihak polis,” katanya dalam kenyataan hari ini.
Beliau berkata, suspek yang juga seorang penganggur berusia 38 tahun itu berjaya ditahan dan pihaknya merampas senjata yang digunakan.

Jelasnya, siasatan mendapati suspek merupakan seorang penganggur dan juga orang dikehendaki berkaitan kes dadah selain saringan air kencing dilakukan terhadap suspek mendapatinya negatif.
“Mahkamah Majistret Johor Bahru telah membenarkan suspek untuk direman selama empat hari sehingga 17 November ini,” ujarnya.
Tambahnya, siasatan lanjut mendapati suspek tiada motif melakukan perbuatan tersebut selain berada di bawah pengaruh alkohol yang berlebihan sehingga hilang kawalan diri.
Kes disiasat di bawah Seksyen 506 dan 352 Kanun Keseksaan serta Seksyen 6 Akta Bahan Kakisan dan Letupan dan Senjata Berbahaya 1958. – KOSMO! ONLINE


Wanita terkejut lihat wajah Trump pada roti bakar keju
Oleh KOSMO!

14 November 2022, 7:30 pm
LONDON – Seorang wanita di Scotland terkejut apabila mendapati sekeping roti bakar keju yang dimasak mempunyai corak menyerupai wajah bekas presiden Amerika Syarikat, Donald Trump, lapor akhbar Daily Star semalam.
Nikki Finlay, 46 berkata, ia sesuatu yang menakutkan apabila melihat ‘wajah’ Trump pada roti bakar keju tersebut.
“Kami sudah menikmati menu ‘fish and chips’ ketika pergi ke pantai petang itu, jadi saya enggan memasak hidangan  ‘berat’ untuk makan malam.
“Saya berpendapat roti bakar keju adalah hidangan terbaik dan selepas memasaknya, saya melihat Trump sedang ‘memandang’ ke arah saya. Ia amat menakutkan,” katanya.
Trump sebelum ini diketahui sering dikaitkan dengan keju.
Salah satu makanan kegemarannya adalah McDonald’s Egg McMuffin yang dihidangkan bersama sekeping keju ala Amerika yang disusun di bawah telur beserta hirisan tomato pada bahagian atasnya. – Agensi


Mahkamah: Pendengaran rayuan Peter Anthony ditetapkan 27 Januari 2023
Oleh NUZULSHAM SHAMSUDDIN

14 November 2022, 7:25 pm
KUALA LUMPUR – Mahkamah Tinggi di sini hari ini menetapkan 27 Januari tahun depan bagi mendengar rayuan bekas Menteri Pembangunan Infrastruktur Sabah, Datuk Peter Anthony terhadap sabitan dan hukuman penjara tiga tahun dan denda RM50,000 yang dikenakan terhadapnya atas kesalahan menggunakan dokumen palsu.
Peguam S.Devanandan yang mewakili Peter ketika dihubungi berkata tarikh itu ditetapkan mahkamah semasa pengurusan kes di hadapan Timbalan Pendaftar Nurul Ain Hamzah hari ini.
“Pendengaran permohonan itu akan berlangsung secara fizikal di hadapan Hakim Datuk Collin Lawrence Sequerah. Pihak- pihak diminta untuk memfailkan hujahan bertulis pada atau sebelum 13 Januari 2023,” kata peguam itu.
Dalam prosiding hari ini pendakwaan diwakili Timbalan Pendakwa Raya Haresh Prakash Somiah.
Mengikut pertuduhan, Peter, 51, sebagai Pengarah Urusan Syarikat Asli Jati Engineering Sdn. Bhd., didakwa memalsukan surat pejabat Timbalan Naib Canselor UMS bertarikh 9 Jun 2014, dengan memasukkan pernyataan palsu dengan niat digunakan untuk tujuan menipu.
Dia dituduh melakukan perbuatan itu di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014.

Pada 26 Mei lalu, Peter dipenjara tiga tahun dan denda RM50,000 di Mahkamah Sesyen di sini atas pertuduhan memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS) tujuh tahun lalu.
Hakim Azura Alwi menjatuhkan hukuman penjara dan denda itu selepas mendapati Peter, 51, bersalah atas pertuduhan tersebut selain tertuduh gagal menimbulkan keraguan yang munasabah diakhir kes pembelaanya.
Mahkamah turut memerintahkan hukuman penjara itu bermula hari ini dan sekiranya Ahli Dewan Undangan Negeri (ADUN) Malalap gagal membayar jumlah denda itu dia boleh dipenjara lagi selama 15 bulan.
Dalam alasan penghakiman ringkasnya, Hakim Azura berkata tiada asas untuk meragui keterangan saksi-saksi pendakwaan dan tiada bukti bahawa pertuduhan terhadap tertuduh adalah berasaskan politik seperti yang dikemukakan oleh pihak pembelaan. – KOSMO! ONLINE


Imegresen buru Kyaw Htet, Tun Latt bantu kes mahkamah
Oleh MOHD. HUSNI MOHD. NOOR

14 November 2022, 7:57 pm
PUTRAJAYA – Jabatan Imigresen Malaysia (JIM) sedang mengesan dua lelaki warganegara Myanmar bagi tujuan perbicaraan di Mahkamah Sesyen Khas Pati di Semenyih, Selangor.
JIM menerusi kenyataan akhbar hari ini berkata, mereka yang dicari adalah Kyaw Kyaw Htet, 36, yang beralamat terakhir di Magmatrans (M) Sdn Bhd, FF20-21, Tingkat 1, Bangunan Cahaya Suria, Jalan Silang, Kuala Lumpur.
Menurutnya, lelaki kedua pula dikenali sebagai Win Tun Latt, 34, yang beralamat terakhir yang sama seperti individu pertama.
“Kedua-dua mereka dikehendaki berhubung satu kes pendakwaan di bawah Peraturan 39(b) Peraturan -Peraturan Imigresen 1963 atas kesalahan melanggar syarat pas diberikan,” katanya.
Tambah kenyataan itu, orang ramai yang mempunyai maklumat boleh menghubungi Timbalan Penolong Pengarah Imigresen Kanan (TPPK) Mohamad Hairi Husain di talian 03-88801338 dan 03-88801325 pada waktu pejabat dan Bilik Gerakan 03-88801555 selepas waktu pejabat. – KOSMO! ONLINE


PRU15: Dendam Tun pada saya tak pernah padam – Ahmad Zahid
Oleh SHAMSUL KAMAL AMARUDIN

14 November 2022, 7:37 pm
BAGAN DATUK – Pengerusi Barisan Nasional (BN), Datuk Seri Dr. Ahmad Zahid Hamidi, mendedahkan bekas Perdana Menteri, Tun Dr. Mahathir Mohamad menyimpan dendam terhadap beliau sejak 26 tahun lalu sehingga kini.
Menurutnya, ia berpunca daripada kejayaannya memenangi jawatan Ketua Pemuda UMNO menumpaskan tiga calon lain termasuk calon pilihan Dr. Mahathir iaitu Tan Sri Abdul Rahim Thamby Chik, pada pemilihan parti itu pada 1996.
“Dr. Mahathir marah dengan saya sejak 1996 sebab mengalahkan calon Ketua Pemuda UMNO yang dia mahu,” katanya ketika berucap pada Majlis Santai Bersama Penduduk Perumahan Awam Bagan Datuk di sini hari ini.
Menurut beliau, walaupun beliau dipilih sebagai Ketua Pemuda ketika itu, Dr. Mahathir tidak pernah melantiknya dalam sebarang jawatan dalam Kabinet.
Presiden UMNO itu memaklumkan beliau kemudian ditahan di bawah Akta Keselamatan Dalam Negeri (ISA) pada 1998 menyebabkannya kehilangan jawatan Ketua Pemuda UMNO dan Pengerusi Bank Simpanan Nasional (BSN).
Ahmad Zahid hanya dilantik dalam Kabinet iaitu sebagai Timbalan Menteri Pelancongan apabila Tun Abdullah Ahmad Badawi menjadi Perdana Menteri.

“Saya tidak pernah tidak hormat kepada beliau (Dr. Mahathir), tetapi apabila saya dilantik dalam Kabinet, dia kata ‘budak jahat’ ini pun boleh jadi timbalan menteri.
“Itu sebab apabila Dr. Mahathir dilantik sebagai Perdana Menteri sekali lagi, dia cari apa kesalahan yang boleh dikenakan terhadap saya dan arahkan Menteri Kewangan, Lim Guan Eng, batalkan projek pembangunan di Bagan Datuk.
“Tidak apalah, tunggulah kau di akhirat, di Padang Mahsyar, di dunia dia menang, di akhirat nanti tahulah nasibnya nanti.
“Saya tidak balas dendam, dia yang sentiasa berdendam dengan saya, dendam Dr. Mahathir terhadap Ahli Parlimen Bagan Datuk tidak pernah padam daripada dulu sampai sekarang,” ujarnya. – KOSMO! ONLINE


PRU15: Ahmad Zahid minta pengundi awal kembali kepada BN
Oleh SHAMSUL KAMAL AMARUDIN

14 November 2022, 7:06 pm
BAGAN DATUK – Menjelang pengundian awal esok, Pengerusi Barisan Nasional (BN), Datuk Seri Dr. Ahmad Zahid Hamidi meminta mereka yang mengalami penderitaan selepas Pilihan Raya Umum Ke-14 (PRU14) agar kembali menyokong BN.
Menurut beliau, selama 22 bulan Pakatan Harapan (PH) memerintah diikuti 17 bulan di bawah Perikatan Nasional (PN), rakyat tidak memperolehi apa yang dijanjikan kepada mereka sehingga digelar kerajaan gagal.
“Insya-Allah daripada 10 manifesto yang menjadi teras dan 99 aku janji yang telah diperincikan, apa yang kita sebutkan itu akan menjadi janji yang akan dilaksanakan.
“Kita juga mengambil kira semua pengundi- pengundi awal terdiri daripada yang berpakaian seragam dan juga petugas- petugas pilihan raya, insya-Allah kita akan melaksanakannya sepenuhnya,” jelas beliau ketika ditemui pemberita selepas hadir di majlis Santai Bersama Penduduk Perumahan Awam Bagan Datuk di sini hari ini.
Sejumlah 265,531 pengundi dalam kalangan anggota polis dan tentera menjadi kumpulan pertama penentuan mandat kerajaan menerusi PRU15 dalam proses pengundian esok.
Jumlah itu terdiri daripada 146,737 orang tentera serta pasangan, 118,794 orang polis serta pasangan Polis Pasukan Gerakan Am (PGA).

Sementara itu, mengulas kehadiran Presiden Parti Kemajuan Malaysia (MAP), P. Waytha Moorthy yang berkempen untuk BN di Bagan Datuk, Presiden UMNO itu berkata ia adalah atas kapasiti peribadi bekas Menteri Perpaduan Negara itu, dan bukan atas jemputan beliau.
Berhubung kenyataan calon BN di Parlimen Sungai Buloh, Khairy Jamaluddin Abu Bakar, yang mahu ‘membersihkan UMNO’, beliau meminta media bertanya sendiri apa yang dimaksudkan oleh Menteri Kesihatan itu.
“Saya tidak tahu (jika BN ada masalah sekarang), saya okey dengan dia, jika tidak okey takkanlah saya menamakan beliau sebagai calon (BN),” jelas beliau. – KOSMO! ONLINE


PM umum 18 dan 19 November cuti am, tol percuma | 15 MINIT MMTV 14 November 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

14 November 2022, 7:05 pm


PRU15: Saya tidak akan mohon maaf kepada Anwar – Razman
Oleh WAT KAMAL ABAS

14 November 2022, 8:23 pm
BAGAN SERAI – Pesuruhjaya Pas Perak, Razman Zakaria enggan melakukan permohonan maaf secara terbuka kepada Datuk Seri Anwar Ibrahim sebagaimana surat tuntutan (LOD) bertarikh 8 November yang diterimanya.
Menurutnya, beliau tidak memfitnah Anwar kerana apa yang diucapkannya di Tebuk Panchor di sini baru-baru ini adalah berdasarkan kenyataan-kenyataan pimpinan Pakatan Harapan (PH) ketika menjadi kerajaan selama 22 bulan yang lalu.
“Sehubungan itu, saya akan terus memimpin Pas di Perak bagi menyekat Anwar dan PH daripada berkuasa di negeri ini.
“Justeru, saya ingin menegaskan saya tidak akan memohon maaf. Nilai saman RM5 juta yang dibuat itu amat kecil nilainya berbanding dengan akidah ummah,” katanya pada sidang akhbar di K Garden Hotel Bagan Serai di sini hari ini.
Razman berkata, beliau dan Pas Perak mengambil tindakan untuk tidak memohon maaf berikutan mahu menjaga ummah, kelangsungan Islam dan tidak melepaskan Perak untuk ditadbir PH khususnya DAP.
Ketika ditanya sama ada beliau bersedia atau tidak sekiranya berhadapan dengan Anwar dalam satu perdebatan terbuka, Razman menegaskan beliau tiada masalah untuk berdebat.

“Bila-bila masa boleh, tak ada masalah. Dia pun nak datang ke sini dan jika hubungi Pakteh untuk berjumpa, jom kita berjumpa. Pakteh pun ada nak tanya dia beberapa perkara,” katanya.
Terdahulu, Pengerusi Pakatan Harapan, Datuk Seri Anwar Ibrahim mengemukakan saman RM 5 juta terhadap Razman berhubung video tular tentang ucapannya di Tebuk Panchor di sini yang mengatakan Anwar mempunyai agenda LGBT dan ingin menyerahkan kuasa kepada DAP.
Selain itu calon PH Parlimen Bagan Serai, Siti Aishah Shaikh Ismail juga membuat laporan polis di IPD Kerian berhubung perkara sama. – KOSMO! ONLINE


Gelaran pelakon ‘kayu’ bakar semangat Sharifah Rose
Oleh MOHD. HAIKAL ISA

14 November 2022, 6:15 pm
KUALA LUMPUR – Polemik pemilihan pelakon berdasarkan paras rupa seperti yang pernah dibangkitkan oleh penerbit Datuk A. Aida masih lagi terus hangat diperkatakan dalam kalangan penggiat seni tanah air.
Membincangkan lanjut perkara berkenaan, satu sesi forum bertajuk Antara Cantik dan Bakat? Di Manakah Pengukuh Kredibiliti? diadakan di Universiti Kebangsaan Malaysia (UKM) pagi tadi.
Sebagai salah seorang panel program berkenaan, pelakon jelita Sharifah Rose berpendapat, memiliki paras rupa menawan boleh membuka jalan seseorang untuk mula menceburi bidang seni.
“Pada awal pembabitan dalam industri saya sangat risau sebab tiada pengalaman tetapi tetap mahu mencuba. Bagi saya benar rupa boleh jadi pembuka jalan namun perlulah ada inisiatif untuk terus belajar.
“Saya pernah dilabelkan sebagai pelakon ‘kayu’. Kritikan itu saya jadikan sebagai pembakar semangat dan manfaat untuk perbaiki diri,” katanya.
Program tersebut turut disertai oleh Ketua Pegawai Eksekutif Perbadanan Kemajuan Filem Nasional Malaysia (Finas), Prof. Dr. Md. Nasir Ibrahim, pengarah dan penerbit Datuk Yusof Haslam serta dua pelakon lain iaitu Noorkumalasari serta Hariz Hamdan.

Sementara itu Fahrin Ahmad pula menjadi moderator acara tersebut.
HARIZ Hamdan, Sharifah Rose, Noorkumalasari dan pengarah serta penerbit Datuk Yusof Haslam antara selebriti yang dijemput selaku panel pada forum Antara Cantik dan Bakat? Di Manakah Pengukuh Kredibiliti? diadakan di Universiti Kebangsaan Malaysia (UKM).
Berkongsi pengalaman ketika mula menceburi bidang lakonan, Noorkumalasari juga bersetuju paras rupa amat penting kerana trend tersebut merupakan kehendak penonton.
Bagaimanapun jika seseorang pelakon itu mempunyai bakat yang besar, istilah cantik dapat diterjemahkan menerusi kualiti lakonan yang disampaikan.
“Penonton mahu melihat rupa dan bakat, jadi memang tidak boleh dinafikan seseorang pelakon itu perlu ada paras rupa cantik. Memiliki kedua-duanya adalah satu anugerah.
“Bagaimana seorang pelakon yang kurang dari segi paras rupa namun ada bakat besar dia masih boleh menjadi watak utama?
“Lihat bagaimana industri Hollywood ketengahkan bakat mereka. Cantik itu boleh dilihat menerusi watak yang mereka sampaikan,” jelasnya.
Sementara itu, seorang lagi pelakon baharu, Hariz berpendapat bakat adalah aspek utama yang membolehkan seseorang pelakon itu kekal relevan dan terus menjadi perhatian produksi.
Pada masa sama, penilaian rupa paras adalah sesuatu yang subjektif dan terpulang kepada cita rasa seseorang untuk menentukan pelakon itu cantik atau sebaliknya.
“Soal wajah itu sangat subjektif, ada orang kata saya kacak dan ada yang tidak. Semua itu terpulang kepada cita rasa masing-masing.
“Kalau mahu pilih pelakon cantik, lebih baik ambil model berlakon. Bagi saya tugas penting seorang pelakon adalah menjayakan watak di hadapan kamera. Bakat yang akan membawa seorang pelakon itu maju ke hadapan dan kekal relevan,” ujarnya.
Acara tersebut turut dihadiri Pengerusi Finas, Senator Datuk Seri Zurainah Musa, penerbit Datuk A. Aida, Ketua Kluster Komunikasi Pusat Pengajian Media dan Komunikasi UKM, Dr. Ammar Redza Ahmad Faizal serta Presiden Persatuan Penulis Wartawan dan Penulis Hiburan Malaysia (WHAM), Datuk Tengku Khalida Tengku Bidin.
Acara berkenaan merupakan anjuran Finas sebagi salah sebuah program sempena Festival Filem Malaysia ke-32 (FFM32) dengan kerjasama WHAM dan Pusat Pengajian Media dan Komunikasi UKM. – KOSMO! ONLINE


Jumaat dan Sabtu ini Hari Kelepasan Am – PM
Oleh EDDY AQMAL MOHAMED HAMIDI

14 November 2022, 5:50 pm
PUTRAJAYA – Perdana Menteri, Datuk Seri Ismail Sabri Yaakob mengumumkan bahawa kerajaan telah menetapkan Jumaat dan Sabtu ini sebagai Hari Kelepasan Am bagi memudahkan urusan Keluarga Malaysia menunaikan tanggungjawab sebagai pengundi.
Ismail Sabri berkata, bagi Sabah dan Sarawak pula, kerajaan-kerajaan negeri boleh mengisytiharkan hari kelepasan am pada tarikh tersebut mengikut Ordinan Hari Kelepasan Am masing-masing.
Beliau berkata demikian ketika hadir merasmikan Majlis Pecah Tanah Tapak Wisma Cuepacs Putrajaya di sini hari ini.
“Kita tetapkan hari tersebut iaitu Jumaat dan Sabtu agar rakyat Malaysia boleh pulang ke kampung untuk menjalankan tanggungjawab sebagai pengundi.
“Sabtu pun kita umumkan sebagai Hari Pelepasan Am kerana ada syarikat swasta seperti kilang-kilang yang masih beroperasi mengakibatkan ada pekerja tidak boleh mengundi.
“Saya tidak mahu satu orang pun yg dihalang daripada menjalankan tangungjawab untuk mengundi,” tegas beliau. – KOSMO! ONLINE


PRU15: Ahmad Idham dedah ‘kelemahan’ Port Dickson malam ini
Oleh ISKANDAR SHAH MOHAMED

14 November 2022, 5:44 pm
SABAK BERNAM – Calon Gerakan Tanah Air (GTA), Dr. Ahmad Idham Ahmad Nazri mahu mendedahkan pelbagai isu dihadapi rakyat Parlimen Port Dickson sepanjang tempoh lima hari terakhir baki berkempen.
Pelakon dan pengarah filem itu berkata, isu melibatkan lima kawasan Dewan Undangan Negeri (DUN) akan dimaklumkan beliau menerusi ceramah mega bermula malam ini.
“Isu berkenaan antaranya berkaitan keadaan Port Dickson yang dilihat seperti ‘tepu’ sama ada dari segi infrastruktur, fasiliti dan ekonomi penduduk.
“Kenapa perkara itu berlaku dan punca utamanya akan saya bongkar kepada rakyat nanti,” katanya pada sidang akhbar di Pekan Sabak di sini, petang tadi.
Jelas Ketua Penerangan GTA Negeri Sembilan itu, pendedahan berkenaan susulan kekecewaan pelbagai golongan masyarakat setempat.
“Soal terbesar adalah mengenai kepercayaan mereka yang seolah-olah dikhianati dan dipinggirkan.

“Rakyat tidak mahu pihak yang hanya menabur janji bulan dan bintang namun gagal mengotakannya,” ujarnya.
Kata Ahmad Idham, Port Dickson sememangnya sudah bersedia ke arah perubahan terutama faktor pembangunan yang lebih holistik.
“Parlimen ini mempunyai potensi besar untuk dibangunkan secara lebih serius terutama eko pelancongan,” katanya.
Ahmad Idham menempuh cabaran sengit apabila berdepan Menteri Besar Negeri Sembilan, Datuk Seri Aminuddin Harun sebagai calon Pakatan Harapan (PH) dan Datuk P. Kamalanathan dari Barisan Nasional (BN).
Presiden Parti Keadilan Rakyat (PKR), Datuk Seri Anwar Ibrahim memenangi kerusi itu menerusi Pilihan Raya Kecil (PRK) 2018 dengan majoriti 23,560 undi. – KOSMO! ONLINE


100 mangsa banjir terperangkap atas bumbung
Oleh KOSMO!

14 November 2022, 6:13 pm
SYDNEY – Anggota-anggota penyelamat memindahkan  lebih 100 orang yang terperangkap di atas bumbung kediaman hari ini selepas banjir kilat melanda sebuah pekan di Australia, lapor beberapa pegawai.
Hujan lebat pada hujung minggu di negeri New South Wales (NSW) menyebabkan paras air meningkat dengan beberapa buah bandar dan komuniti terputus hubungan.
Kawasan pantai timur Australia berulang kali dilanda hujan lebat sejak dua tahun lalu yang didorong kitaran fenomena cuaca La Nina.
Ramai penduduk di pekan Eugowra yang mempunyai populasi 800 orang, naik ke atas bumbung untuk menyelamatkan diri daripada banjir terbaharu yang melanda. Pekan itu terletak sekitar 350 kilometer ke barat Sydney.
 “Di Eugowra sahaja, kami telah menyelamatkan 140 mangsa. Lebih 100 mangsa itu diselamatkan daripada bumbung kediaman,” kata Menteri Perkhidmatan Kecemasan NSW, Stephanie Cooke.
Menurutnya, penduduk yang terkandas dibawa ke tempat selamat dengan menggunakan helikopter dan bot.

“Ini merupakan situasi yang amat serius, bukan sahaja di Eugowra tetapi di banyak kawasan lain,” kata Cooke.
Perkhidmatan kecemasan NSL turut berhubung dengan pihak berkuasa Amerika Syarikat dan Singapura untuk memastikan bantuan seterusnya.
NSW telah mengeluarkan 16 amaran perpindahan segera sejak banjir melanda kawasan tengah, barat dan selatan negeri itu. – AFP


Lembah Klang dijangka ribut, pengundi disaran keluar awal
Oleh NURUL IZZATI ZAINI

14 November 2022, 6:37 pm
PETALING JAYA – Pengundi digalakkan keluar waktu pagi ketika Pilihan Raya Umum ke-15 pada 19 November nanti berikutan ribut petir diramalkan bagi seluruh kawasan di Selangor, Kuala Lumpur dan Putrajaya.
Jabatan Meteorologi (MetMalaysia) berkata kawasan di Selangor yang dijangka hujan pada waktu pagi hanyalah Sabak Bernam, Hulu Selangor, Kapar, Klang dan Kuala Langat.
“Pengundi di Kedah, Perlis dan Perak turut disarankan untuk keluar membuang undi pada waktu pagi kecuali Pulau Pinang yang diramalkan cuaca baik hanya pada waktu petang.
“Sementara itu di Pantai Timur, pengundi di Pahang dinasihatkan untuk keluar mengundi pada waktu pagi, manakala di Kelantan kebanyakan kawasan dijangka hujan pada waktu pagi, kecuali Jeli, Kuala Krai dan Gua Musang,” ujar MetMalaysia menerusi kenyataan di laman sesawangnya.
Tambah MetMalaysia, di Terengganu, hampir seluruh kawasan parlimen diramal hujan seharian kecuali cuaca cerah buat kawasan Hulu Terengganu, Dungun dan Kemaman pada waktu pagi.
Di Negeri Sembilan dan Johor, cuaca turut diramalkan cerah pada waktu pagi di kebanyakan kawasan, manakala pengundi di Melaka dinasihatkan keluar mengundi pada waktu petang.

“Dalam pada itu, pengundi di kawasan parlimen Sarawak, Sabah dan Labuan juga digalakkan mengundi pada waktu pagi berikutan cuaca diramal cerah dan ribut petir hanya pada waktu petang,” ujar MetMalaysia
Pengundi dinasihatkan merancang perjalanan bagi melaksanakan tanggungjawab dalam proses demokrasi negara pada PRU15. – KOSMO ONLINE!


Anita Sawarak, Mahathir sihat sahaja – Noorkumalasari
Oleh MOHD. HAIKAL ISA

14 November 2022, 5:40 pm
KUALA LUMPUR – Penghibur legenda, Anita Sarawak yang kini menetap di Las Vegas, Amerika Syarikat (AS) berada dalam keadaan baik di samping suaminya, Mahathir Abdullah sekali gus menepis dakwaan pasangan itu sudah bercerai atau mengalami masalah kesihatan.
Perkembangan tersebut dimaklumkan oleh pelakon dan penyanyi popular 1980-an, Noorkumalasari, 66, yang merupakan adik tiri kepada penyanyi yang hilang dari radar media sejak 12 tahun lalu itu.
“Dia (Anita) tidak hubungi saya sebab tahu saya rapat dengan media. Dia pernah hubungi kakak sulung dan hanya kirim salam pada ahli keluarga lain.
“Sedangkan sebelum ini, dia akan menghubungi kami semasa hari raya dan semua ahli keluarga dapat bercakap dengannya,” katanya kepada Kosmo! Online.
Ditemui usai forum anjuran Perbadanan Kemajuan Filem Nasional Malaysia (Finas) Persatuan Wartawan dan Penulis Hiburan Malaysia (WHAM) di Universiti Kebangsaan Malaysia sebentar tadi, Noorkumalasari memaklumkan, sebagai adik, semestinya dia menyimpan perasaan rindu terlalu mendalam terhadap Anita.
Katanya, kali terakhir dia dapat menghubungi Anita sebelum penyanyi itu berangkat ke AS sekitar 10 tahun lalu.

Menurutnya, buat masa sekarang, tiada ahli keluarga yang berusaha ingin mencari atau bertemu dengan Anita kerana tidak mahu pulang dengan perasaan hampa dan kecewa.
“Sebabnya, pernah berlaku pada seorang individu yang berusaha datang dari Kuala Lumpur dan mencari Anita di sana (AS). Namun akhirnya tidak dapat berjumpa langsung.
“Sepatutnya Anita bersimpati sebab individu tersebut sudah berusaha datang mencari dia, kenapa sampai begitu sekali layanannya,” katanya.
Ditanya perkembangan Anita di luar negara, Noorkumalasari berkata, penyanyi itu dan suami sibuk menguruskan perniagaan serta mahu menjalani kehidupan biasa. – KOSMO! ONLINE


Tol percuma untuk rakyat balik mengundi – PM
Oleh EDDY AQMAL MOHAMED HAMIDI

14 November 2022, 6:17 pm
PUTRAJAYA – Perdana Menteri, Datuk Seri Ismail Sabri Yaakob mengumumkan bahawa 30 konsesi lebuh raya di seluruh negara telah bersetuju untuk menawarkan kadar tol percuma selama dua hari susulan Pilihan Raya Umum ke-15 (PRU15) hujung minggu ini.
Ismail Sabri berkata, kadar tol percuma itu akan bermula dari pukul 12.01 pagi 18 November (Jumaat) hingga 11.59 malam pada hari Sabtu, 19 November 2022.
“Kadar tol percuma ini akan melibatkan semua kenderaan jenis persendirian Kelas 1 sahaja yang dianggarkan kira-kira 90 peratus daripada jumlah keseluruhan kenderaan di lebuh raya.
“Implikasi kewangan daripada inisiatif ini akan diserap sepenuhnya oleh syarikat-syarikat konsesi lebuh raya sebagai salah satu dari inisiatif Tanggungjawab Sosial Korporat (CSR) mereka, dengan anggaran kos tanggungan sebanyak RM34.5 juta,” katanya.
Beliau berkata demikian ketika berucap menyempurnakan Majlis Pecah Tanah Tapak Wisma Cuepacs Putrajaya di sini hari ini.
Tambah beliau, tawaran pemberian tol percuma itu diputuskan setelah mengambil kira cadangan dan rundingan yang melibatkan antara Kementerian Kerja Raya dengan semua syarikat pengendali konsesi lebuh raya minggu lalu.

“Melalui inisiatif ini, kerajaan berharap agar ia dapat meringankan serba sedikit beban kewangan para pengguna khususnya warga negara untuk pulang mengundi demi melaksanakan tanggungjawab mereka sebagai pemilih dalam sistem demokrasi yang diadakan setiap lima tahun sekali,” katanya. – KOSMO! ONLINE


Mat rempit jatuh tergolek semasa ‘willy’ motosikal
Oleh KOSMO!

14 November 2022, 6:34 pm
JAKARTA – Sebuah video tular di media sosial Indonesia memaparkan seorang penunggang motosikal  terbabas dan terpelanting di atas rumput ketika melakukan ‘willy’ dan aksi berbahaya lain, lapor laman berita Merdeka semalam.
Berdasarkan rakaman video, lelaki berkenaan melakukan aksi lagak ngeri dengan menunggang motosikal dalam keadaan tayar hadapan terangkat.
Tidak cukup dengan itu, motosikal tersebut ditunggang terhuyung-hayang tanpa menghiraukan kenderaan lain.
Tidak lama kemudian, dia  gagal mengawal motosikalnya lalu terbabas ke tepi jalan dan  jatuh bergolek di atas  kawasan dipenuhi rumput.
Dia juga nyaris dirempuh sebuah lori yang datang dari arah bertentangan.
Video tersebut menjadi tular dengan netizen memberikan pelbagai komen.

“Terlalu bergoyang sehingga berguling di atas rumput,” kata seorang netizen.
“Terbang bebas dan melampaui batas,” kata seorang lagi pengguna laman sosial. – Agensi


Malaysia perlu rebut peluang bernilai daripada industri perkayuan
Oleh KOSMO!

14 November 2022, 6:48 pm
PETALING JAYA – Pasaran antarabangsa untuk kewangan iklim dianggarkan berjumlah AS$640 bilion (RM2.95 trilion) tahun lepas dan permintaan untuk pengimbangan karbon hutan boleh mengatasi bekalan menjelang 2025, menyebabkan harga karbon meningkat empat kali ganda menjelang tahun 2030.
Berdasarkan maklumat daripada NatWest Markets, nilai pengimbangan pula dijangka mencecah sehingga AS$150 bilion (RM691.5 bilion) menjelang tahun 2050 berbanding AS$125 bilion (RM576.2 bilion).
Pada tahun 2050, semua kerajaan di peringkat global sedang aktif dengan pelbagai langkah ke arah sifar bersih termasuk menangani isu yang berkaitan dengan kelestarian dan pengurusan hutan.
Pengarah Urusan Datametric Research and Information Centre (DARE), Pankaj Kumar berkata, bersandarkan kepada nilai statistik tersebut, terdapat  peluang besar bagi industri perkayuan Malaysia untuk berkembang pada masa hadapan, didorong oleh permintaan terhadap karbon hutan.
Menurut beliau, negara juga sudah bersedia mendapatkan manfaat daripada penciptaan pasaran kredit karbon bersandarkan pelbagai usaha yang telah dilaksanakan secara keseluruhannya dan bukan sekadar negeri Sarawak sahaja.
Pankaj Kumar
 Bagi industri perhutanan, kredit karbon hutan telah diwujudkan apabila pemegang konsesi kayu menjalankan program yang akan membantu menyerap karbon dioksida (CO 2 ) dan menyimpan karbon melalui insentif pemuliharaan atau penanaman semula hutan.

Projek tersebut  kemudiannya disahkan dan dikomersialkan di pasaran untuk karbon hutan.
“Mengurangkan pelepasan CO 2 dan gas rumah hijau lain boleh menjadi sukar dan mahal, jadi pasaran pengimbangan karbon hutan menyediakan entiti ini sebagai alternatif untuk mengurangkan kesannya terhadap perubahan iklim,” katanya dalam kenyataan yang dikeluarkan.
Pankaj berharap, melalui pembentukan kerajaan baharu selepas Pilihan Raya Umum Ke-15 (PRU15) tidak lama lagi, kerajaan tersebut akan dapat  mengiktiraf kepentingan industri perkayuan bukan sahaja untuk Malaysia tetapi juga untuk pemain industri, pekerja, dan pihak berkepentingan lain.
Gambar hiasan
“Menghentikan industri perkayuan atas nama pemuliharaan dan pemeliharaan tidak dapat dilaksanakan dan memudaratkan ekonomi.
“Oleh itu, kedua-dua sektor swasta dan awam mesti mengiktiraf usaha yang dilakukan setakat ini untuk melindungi hutan kita, melindungi mata pencarian masyarakat dan memudahkan pemain industri perkayuan untuk berkembang daripada penuaian kayu tradisional,” jelasnya.
Selain itu, Pankaj menerangkan, Malaysia telah mengekalkan hanya lebih daripada 50 peratus daripada jumlah kawasan tanah sebagai hutan tropika dan walaupun aktiviti pembalakan terhad, negara telah membangunkan industri eksport kayu yang kukuh.
Malaysia kini mempunyai kira-kira 18.2 juta hektar litupan hutan dengan kira-kira 68.4 peratus atau 12.5 juta hektar di Sabah dan Sarawak.
Sementara itu,  Malaysia juga telah mengamalkan Pengurusan Hutan Lestari (SFM) sejak 1901 dengan penuaian keseluruhan kayu berdasarkan kuota yang ditetapkan setiap negeri atau pemotongan tahunan yang dibenarkan.
Sistem Pengurusan Terpilih (SMS) yang diamalkan di Malaysia telah berkembang untuk memastikan kelestarian hutan dan negara juga telah meminda banyak undang-undang seperti Kanun Tanah Negara 1965, Akta Perlindungan Hidupan Liar 1972, dan Akta Kualiti Alam Sekeliling 1974 untuk melindungi habitat, menyediakan tempat perlindungan serta mengekalkan kestabilan ekologi. -KOSMO! ONLINE


PRU15: BN diyakini tingkat kemenangan di kawasan Felda
Oleh HARIS FADILAH AHMAD

14 November 2022, 5:35 pm
JERANTUT – Tidak ada sebab mengapa golongan peneroka Felda perlu menyokong pembangkang kerana kerajaan Barisan Nasional (BN) telah banyak membantu mereka sejak dahulu hingga kini.
Pengerusi Felda, Tan Seri Idris Jusoh berkata, sehubungan itu beliau yakin BN mampu meningkatkan kemenangan bagi pertambahan kerusi di kawasan Felda seluruh negara pada Pilihan Raya Umum Ke-15 (PRU15).
“Pada Pilihan Raya Umum Ke-14 lalu, BN memperoleh kemenangan sebanyak 27 kerusi Parlimen daripada 54 buah yang dipertandingkan di kawasan Felda dan saya yakin akan ada pertambahan sebanyak 30 peratus pada PRU15 ini.
“Kita (Felda) sudah betulkan semula pelbagai dasar berkaitan kebajikan peneroka dan kini berada di landasan yang terbaik dan sempurna sememangnya amat wajar peneroka di negera ini mengenang budi kerajaan dengan memastikan kemenangan calon BN nanti,”katanya dalam sidang akhbar pada majlis ramah mesra dengan ketua peneroka dan cawangan UMNO DUN Pulau Tawar di di Galeri Mat Kilau di sini hari ini.
Menurut Idris, Felda melaksanakan pelbagai inisiatif membantu golongan peneroka seperti usaha Felda menghapuskan hutang peneroka yang terbeban sebelum ini.
Dalam pada itu beliau yakin peneroka di 13 tanah rancangan di kawasan Dewan Undangan Negeri (DUN) Pulau Tawar akan terus memberikan sokongan kepada calon BN, Datuk Nazri Ngah dalam PRU15.

Beliau memberitahu, Nazri yang juga Ahli Lembaga Pengarah Felda telah berusaha keras bagi membolehkan kerajaan negeri menyelesaikan isu PGBF dengan menyerahkankan kepada pemaju untuk kerja membaikpulih bagi meringankan pengurusan Felda.
“Inilah pemimpin yang patut kita contohi dan memberikan sokongan kerana tanpa usaha dan kebijaksanaan beliau, isu PGBF di Pahang masih belum selesai sehingga kini.
“Felda juga telah memberikan laluan kepada kerajaan negeri menyelesaikan isu lot tanah di kawasan Felda dan saya lihat Datuk Nazri Ngah ketika memegang exco kerajaan negeri berkaitan Felda juga menyelesaikan perkara ini dan seramai 4,081 anak peneroka akan menikmati kemudahan tersebut,”ujarnya. – KOSMO! ONLINE


MAN Malaysia tawar casis bas elektrik dengan pelepasan karbon sifar
Oleh KOSMO!

14 November 2022, 5:32 pm
PETALING JAYA – Pengeluar kenderaan komersial terkemuka Jerman, MAN Truck & Bus (M) Sdn. Bhd (MAN Malaysia) bakal menawarkan casis bas elektrik sepenuhnya dengan pelepasan karbon sifar bersama casis konvensional yang dikuasakan oleh enjin Euro V pelepasan rendah karbon bermula tahun 2023.
Tawaran ini bertujuan untuk memacu perubahan ke arah mobiliti mampan dalam sektor pengangkutan awam Malaysia.
Pengarah Urusan MAN Malaysia Andrew O’Brooks berkata, untuk pasaran domestik, casis MAN eBus boleh didapati sebagai kenderaan dua gandar dengan lantai rendah (LF) yang sesuai untuk pengangkutan awam bandar.
Menurutnya, ia dikuasakan oleh motor elektrik dengan kuasa berterusan 160 kW dan tork maksimum 2100 Nm dipadankan dengan kotak gear kelajuan tunggal.

Menggunakan bekalan elektrik sama ada daripada bateri empat pek 320 kWj atau enam pek 480 kWj berteknologi NMC (lithium-nikel-mangan-kobalt), casis MAN eBus mempunyai jarak perjalanan sehingga 350 kilometer dengan sekali cas.
“Casis MAN eBus, dengan fleksibiliti dan prestasi yang telah terbukti, akan menjadi platform yang sempurna untuk pengendali bas Malaysia beralih kepada mobiliti elektro.

“Kami merancang untuk memasang casis MAN eBus secara tempatan untuk menjadikan harganya lebih kompetitif bagi mereka yang berminat untuk menyertai kami dalam perjalanan ke arah kemampanan.
“Dengan program pemasangan tempatan (CKD), kami berjangka bas elektrik akan mencapai sekurang-kurangnya 20 peratus daripada jualan keseluruhan bas MAN di Malaysia menjelang 2026,” katanya dalam kenyataan yang dikeluarkan.
Selain itu, Pengerusi dan Ketua Pegawai Eksekutif Gemilang International, Pang Chong Yong, berkata, pihaknya teruja dengan pengenalan casis MAN eBus di  negara ini.
“GML adalah salah satu syarikat pertama di Asia Tenggara yang memasang bas elektrik dan kami berkongsi matlamat yang sama dengan MAN dalam mengurangkan pelepasan karbon.
“Kami komited untuk membangunkan badan bas aluminium yang paling tahan lama, ringan, mesra alam dan kos efektif bagi casis MAN yang menggunakan teknologi terkini,” jelasnya. -KOSMO! ONLINE


PRU15: Tidak peduli serangan peribadi – Ramlan Askolani
Oleh MOHD RASDAN AHMAD

14 November 2022, 5:04 pm
KUALA LUMPUR – Tiada isu besar dan nasional yang ingin dibangkitkan dari parti lawan menjadi punca serangan individu kepada calon mula digunakan.
Namun bagi calon Barisan Nasional (BN) Lembah Pantai, Datuk Ramlan Askolani berkata, serangan peribadi tersebut langsung tidak mematahkan semangatnya bagi membela rakyat di parlimen tersebut.
“Ada yang kata saya belajar tidak tinggi, tidak pandai berbahasa Inggeris. Saya sebenarnya ada sarjana dalam bidang pengurusan perniagaan walaupun saya aktif bersukan sebelum ini.
“Dari segi berbahasa Inggeris pula, kalau kita pandai bercakap Inggeris sekalipun kalau kerja tidak jalan tak ada gunanya juga,” jelasnya kepada Kosmo! hari ini.
Tambahnya lagi, dengan serangan peribadi itu jugalah ramai pengundi termasuk pimpinan tertinggi parti lawan sebelum ini datang menyokong Barisan Nasional.
“Bukan apa, lagi mereka serang peribadi saya, makin ramai yang datang untuk bersama saya sebab mereka kenal keperibadian dan gerak kerja saya selama ini.

“Saya tetap teruskan legasi BN Lembah Pantai selama ini, walaupun kalah dalam PRU tetapi kami tetap bekerja untuk rakyat Lembah Pantai,” ujarnya. – KOSMO! ONLINE.


Scammer tawar gaji RM4,000, kerja sumber manusia
Oleh KHAIRUL MOHD. ALI

14 November 2022, 5:32 pm
JOHOR BAHRU – Polis Johor menahan 14 individu selepas disyaki terlibat dalam aktiviti sindiket haram scammer dalam satu operasi di dua premis kediaman di Taman Mount Austin, di sini, Jumaat lalu.
Ketua Polis Johor, Datuk Kamarul Zaman Mamat berkata, suspek terdiri daripada 10 lelaki tempatan, seorang lelaki warga asing dan tiga wanita tempatan berusia antara 17 hingga 31 tahun.
Menurutnya, rumah teres terbabit dijadikan sebagai pusat panggilan palsu yang menawarkan pekerjaan di negara jiran secara dalam talian.
“Kesemua yang ditahan adalah orang awam yang direkrut sindiket dengan tawaran gaji antara RM2,500 hingga RM4,000 dengan jawatan Pegawai Sumber Manusia, namun hanya sempat menerima sebulan gaji.
“Dalam operasi berkenaan, polis turut merampas 18 komputer riba, 32 telefon bimbit pelbagai jenama, dua komputer dan satu papan putih yang digunakan sindiket untuk menjalankan penipuan berkenaan,” katanya dalam sidang akhbar yang diadakan di Ibu Pejabat Polis Kontinjen (IPK) Johor, di sini hari ini.
Tambah Kamarul Zaman, modus operandi digunakan sindiket itu adalah dengan menyasarkan mangsa dari luar negara dengan jawatan sebagai ejen pelancongan, dengan menawarkan iklan melalui media sosial.

“Sindiket ini menggunakan talian telefon yang didaftarkan di luar negara, dimana atas kerjasama dijalankan polis Johor dengan polis negara berkenaan, beberapa tangkapan juga telah dibuat di negara terbabit.
“Kes ini akan disiasat mengikut Seksyen 420 Kanun Keseksaan dan juga Seksyen 120B(2),” jelasnya.
Sehubungan itu, Kamarul Zaman turut menasihati orang awam agar lebih berhati-hati dengan sebarang tawaran pekerjaan yang menjanjikan pulangan dan komisen lumayan dalam masa singkat. – KOSMO! ONLINE


LRT stabil, lancar biarpun sedikit gangguan sementara
Oleh SITI A'ISYAH SUKAIMI

14 November 2022, 5:09 pm
PETALING JAYA – Operasi perkhidmatan transit aliran ringan (LRT) Laluan Kelana Jaya pada hari pertama pembukaan semula kemudahan itu setakat pukul 4 petang ini, berjalan lancar dan stabil.
Rapid Rail Sdn. Bhd. (Rapid Rail) dalam kenyataan memaklumkan, terdapat gangguan sementara kepada sistem bukan kritikal keselamatan pada pukul 12.43 tengah hari tadi yang menjejaskan beberapa stesen di sekitar Stesen Damai.
“Bagaimanapun ia telah dipulihkan dalam masa 15 minit. Pihak Rapid Rail memohon maaf kepada penumpang-penumpang yang terjejas.
“Kelancaran keseluruhan sistem LRT Laluan Kelana Jaya akan terus dipantau oleh pakar teknikal Rapid Rail bagi memastikan operasi dan sistem kekal stabil serta selamat untuk semua pengguna,” katanya hari ini.
Ujarnya lagi, tinjauan di stesen-stesen utama sekitar Kuala Lumpur ketika waktu puncak pagi menunjukkan pergerakan penumpang adalah lancar.
“Kesesakan penumpang di stesen-stesen telah berkurangan, namun polis bantuan, pegawai-pegawai stesen dan juga kakitangan Prasarana Malaysia Berhad (Prasarana) masih memantau keadaan.

“Sebagai langkah persediaan, sejumlah 92 bas perantara percuma diaktifkan untuk memberi pilihan alternatif serta kemudahan kepada orang awam,” katanya.
Berhubung pampasan kepada penumpang LRT Kelana Jaya, ia bermula hari ini dan kakitangan stesen telah membantu memberi penerangan kepada penumpang.
Katanya lagi, pihak Prasarana dan Rapid Rail berterima kasih kepada semua rakyat Malaysia yang menggunakan pengangkutan awam.
“Kami memberi jaminan untuk menyediakan perkhidmatan yang terbaik untuk semua,” katanya. – KOSMO! ONLINE


Pengundi positif Covid-19 wajib pakai pelitup muka
Oleh PETAH WAZZAN ISKANDAR

14 November 2022, 4:58 pm
PUTRAJAYA – Semua pengundi yang positif Covid-19 diwajibkan memakai pelitup muka dan tidak dibenarkan menaiki pengangkutan awam termasuk e-hailing pada hari pengundian Pilihan Raya Umum ke-15 (PRU15), Sabtu ini.
Ketua Pengarah Kesihatan, Tan Sri Dr. Noor Hisham Abdullah berkata, orang ramai dinasihatkan mengikuti saranan kesihatan bagi memastikan proses pengundian dapat berjalan dengan selamat sekaligus mengurangkan risiko penularan jangkitan Covid-19.
Katanya, pengundi yang positif Covid-19 wajib memakai pelitup muka, manakala pemakaian pelitup muka bagi pengundi lain adalah amat digalakkan.
“Pengundi yang positif Covid-19 tidak dibenarkan menaiki kenderaan awam termasuk e-hailing serta singgah di mana-mana sebelum dan selepas mengundi selain perlu pulang segera selepas selesai mengundi.
“Pengundi positif Covid-19 perlu mematuhi penjarakkan fizikal yang selamat manakala penjarakkan fizikal bagi pengundi lain amat digalakkan,” katanya dalam satu kenyataan hari ini.
Dr. Noor Hisham berkata, semua pengundi dan petugas juga disarankan menggunakan pensanitasi tangan yang disediakan di tempat mengundi atau membawa pensanitasi tangan sendiri.

Bagi individu yang belum menerima dos penggalak vaksin Covid-19 dinasihatkan agar segera mendaftar dan mendapatkan vaksin bagi melindungi diri dan orang sekeliling.
“Kita semua mempunyai peranan mengurangkan risiko jangkitan Covid-19 kepada pengundi lain dan petugas di pusat mengundi sepanjang PRU15,” katanya.
Dalam perkembangan berkaitan, Dr. Noor Hisham berkata, Malaysia merekodkan penurunan kes positif Covid-19 dengan mencatatkan sebanyak 2,234 kes, berbanding kelmarin 2,882 kes sekali gus diatasi 3,836 kes sembuh.
Katanya, pesakit diwadkan pula adalah seramai 585 orang berbanding kelmarin, 570 orang.
“Kes yang memerlukan rawatan di unit rawatan rapi (ICU) semalam merekodkan sebanyak 91 kes berbanding jumlah kelmarin, 84 kes,” katanya.
Tambah beliau, terdapat dua kes kematian berbanding jumlah kelmarin, sembilan kes sekali gus menjadikan jumlah terkini sebanyak 36,548 kes.
“Manakala, tiada kes kematian yang dibawa ke hospital (BID) dilaporkan sekaligus menjadikan jumlah terkumpul sebanyak 7,776 kes,” katanya. – KOSMO! ONLINE


Netizen sangka UFO, rupanya tangki air semasa jerebu
Oleh KOSMO!

14 November 2022, 5:31 pm
NEW DELHI – Netizen di India gempar apabila sebuah hantaran tular di media sosial memaparkan gambar yang didakwa mereka  sebagai objek terbang tidak dikenali (UFO), lapor laman berita First Post.
Berdasarkan rakaman yang dikongsikan di laman Twitter, seorang netizen berkata, dia menerima hantaran imej tersebut daripada seorang rakannya di New Delhi yang menyangka ia adalah sebuah piring terbang.
Bagaimanapun, jika diperhatikan secara  teliti, imej sama  ternyata sebuah tangki air yang tidak dapat dilihat dengan jelas disebabkan jerebu teruk melanda ibu negara India itu.
Bahagian atas tangki tersebut berbentuk seperti piring terbang yang sering dikaitkan dengan UFO meskipun ia sedikit kabur akibat jerebu tebal.
Bahagian bawahnya pula bagaimanapun hampir tidak kelihatan sehingga menyebabkan sebilangan netizen menyangka ia adalah   UFO besar yang berlegar-legar di kaki langit.
Imej yang dimuat naik pada minggu lepas itu menjadi tular dan mendapat pelbagai reaksi pengguna media sosial.

“Pembenci akan menyatakan ia adalah imej ‘photoshop’,” kata seorang netizen yang menyangka ia  imej UFO sebenar.
“Kini, UFO boleh terbang di sekitar New Delhi ketika hari siang dan menyamar menjadi tangki air apabila imejnya dikesan,” kata seorang lagi pengguna secara sinis. – Agensi


Pakar oseanografi UMT bantu operasi cari mangsa lemas
Oleh NIK NUR IZZATUL HAZWANI NIK ADNAN

14 November 2022, 4:37 pm
KEMAMAN – Operasi mencari dan menyelamat kanak-kanak yang dikhuatiri lemas berhampiran alur sungai Kuala Kemaman, berhampiran Pantai Marina di sini sejak Jumaat lalu akan dibantu pakar oseanografi Universiti Malaysia Terengganu (UMT).
Pengarah Jabatan Bomba dan Penyelamat Terengganu, Md. Hilman Abd. Rashid berkata, khidmat pakar oseanografi tersebut diperlukan bagi mengenal pasti kedudukan mangsa berikutan pergerakan air yang sentiasa berubah dan sukar diramal.
“Saya telah berbincang dengan pakar UMT untuk gerakkan pasukan oseanografi sebab kita tidak tahu pergerakan air, ada arus masuk dan keluar dengan pertembungan air laut dan sungai di muara sungai ini.
“Mungkin pakar ini dapat menentukan kedudukan mangsa bagi memudahkan usaha pencarian,” katanya selepas melakukan tinjauan operasi mencari dan menyelamat mangsa yang memasuki hari keempat hari ini.
Dalam kejadian kira-kira pukul 3 petang itu, Mohamad Aiman Asyraf Shahrulzaman,11, yang merupakan murid tahun lima Sekolah Kebangsaan Chukai, dikhuatiri lemas selepas dihanyutkan arus deras ketika mandi bersama dua rakannya berusia sembilan dan 12 tahun.
Dalam pada itu, Md. Hilman memberitahu, operasi mencari dan menyelamat mangsa telah diperluaskan sehingga ke Pantai Cherating, Kuantan, Pahang.

“Apa yang kita khuatir kalau-kalau mangsa berada di dasar muara sungai ini kerana kita percaya kawasan ini terdapat pasir jerlus dan ia menyukarkan proses pencarian,” katanya. – KOSMO! ONLINE


PRU15: 22,689 pengundi awal di Johor tunai tanggungjawab esok
Oleh KHAIRUL MOHD. ALI

14 November 2022, 5:01 pm
JOHOR BAHRU – Seramai 22,689 pegawai dan anggota polis yang bertugas di seluruh negeri Johor telah melaksanakan tanggungjawab mereka membuang undi dalam Pilihan Raya Umum ke-15 (PRU15) esok.
Ketua Polis Johor, Datuk Kamarul Zaman Mamat berkata, jumlah itu membabitkan anggota polis, tentera dan juga pasangan masing-masing di 63 pusat mengundi dan 86 saluran yang telah disediakan.
“Bagi memastikan kelancaran proses tersebut, seramai 3,234 pegawai dan anggota akan bertugas menjalankan pemantauan dan penguatkuasaan di seluruh Johor.
“Semalam, pegawai dan anggota polis Johor telah melaksanakan tanggungjawab mereka dengan mengundi secara pos,”katanya dalam sidang akhbar di Ibu Pejabat Polis Kontinjen (IPK) Johor, hari ini.
Sementara itu, Kamarul Zaman berkata, pihaknya menahan seramai lima individu yang dikaitkan dengan pelbagai kesalahan berkaitan kempen PRU15 di seluruh negeri ini sejak hari penamaan calon pada 5 November lalu.
Katanya, kesemua mereka yang ditahan berusia antara 30 hingga 57 tahun dan telah dikenakan tindakan mengikut undang-undang.

Menurut beliau, sejak 5 November hingga semalam, pihaknya telah menerima 70 laporan polis dengan sejumlah 17 kertas siasatan telah dibuka.
Tambah Kamarul Zaman, dalam tempoh sama, pihaknya juga telah mengeluarkan 1,927 permit kepada calon-calon PRU15 di negeri ini untuk berkempen, dengan lima daripadanya ditolak.
“Penolakan tersebut dibuat setelah mengambil kira beberapa faktor termasuk aspek keselamatan, selepas penerangan diberikan kepada calon bertanding, mereka memahami dan tiada sebarang isu berbangkit timbul.
“Dalam pada itu, Polis Johor juga telah menubuhkan 81 pasukan Op Cantas Khas melibatkan seramai 81 pegawai dan 237 anggota untuk memantau kemungkinan berlakunya sebarang kekacauan sepanjang tempoh PRU15,” jelasnya.-KOSMO! ONLINE


Ahli PenMutiara tidak undi pemimpin sokong projek tambak laut
Oleh SAFINA RAMLI

14 November 2022, 5:21 pm
GEORGE TOWN – Kira-kira 6,000 ahli Persatuan Nelayan Pulau Pinang (PenMutiara) memberi bayangan tidak akan memilih pemimpin parti yang menyokong projek tambakan laut selatan (PSR) dan projek tambakan laut lain di Pulau Pinang.
Pengerusinya, Ibrahim Che Rose berkata, golongan nelayan Pulau Pinang sebulat suara menyokong pemimpin parti yang mengutamakan kebajikan dan masa depan nelayan.
”Kami akan menolak mana-mana pemimpin parti yang menyokong projek tambakan laut dan hanya menyokong pemimpin yang membela nasib golongan nelayan,” katanya dalam sidang akhbar di PenMutiara, di sini hari ini.
Pelaksanaan projek PSR seluas hampir 17 kilometer persegi itu membabitkan projek pembangunan tiga pulau buatan berkeluasan 1,700 hektar di perairan Permatang Damar Laut berdekatan Bayan Lepas.
Projek itu dibina bagi membiayai pelbagai projek infrastruktur dalam Pelan Induk Pengangkutan Pulau Pinang (PIP) yang bernilai kira-kira RM46 bilion.
Selain projek PSR, kerajaan negeri juga dalam perancangan untuk menjalankan 10 projek tambakan laut di Pulau Pinang bagi menambah rizab tanah di negeri ini.

Menurut Ibrahim, ahli-ahli PenMutiara juga menyeru Kerajaan Pusat baharu yang bakal dibentuk selepas Pilihan Raya Umum Ke-15 (PRU15) untuk menolak dan membatalkan projek PSR dan mana-mana projek tambakan lain di negeri ini.
”Sehingga hari ini, terdapat lebih daripada 10 cadangan projek penambakan di seluruh negeri ini, dan ini sudah pasti memberi impak negatif kepada komuniti nelayan.
”Oleh itu, kami meminta agar kerajaan baharu yang bakal dibentuk selepas ini untuk membatalkan projek PSR dan cadangan projek tambakan lain di negeri ini,” katanya.
Tambahnya, kerjaya sebagai nelayan mungkin akan terhapus pada masa depan sekiranya kesemua 10 projek tambakan itu dilaksanakan di negeri ini.
”Kawasan laut Pulau Pinang Selatan merupakan lubuk bagi spesis hidupan marin seperti ikan malah spesis udang bermutu tinggi juga membiak di kawasan ini.
”Jadi, sekiranya projek tambakan tetap dilaksanakan di sini sudah pasti krisis bekalan ikan akan berlaku kerana kawasan pembiakan spesis hidupan marin telah musnah,” katanya. – KOSMO! ONLINE


Mahkamah: Tarikh akhir pengurusan kes Rosmah 19 Disember
Oleh NORLIZAH ABAS

14 November 2022, 4:32 pm
PUTRAJAYA – Tarikh akhir pengurusan kes rayuan Datin Seri Rosmah Mansor terhadap sabitan dan hukuman penjara 10 tahun serta denda RM970 juta bagi kesalahan rasuah membabitkan projek solar hibrid, ditetapkan pada 19 Disember ini.
Timbalan Pendakwa Raya Poh Yih Tinn memberitahu wakil media, tarikh itu ditetapkan oleh Timbalan Pendaftar Mahkamah Rayuan Norkamilah Aziz ketika pengurusan kes hari ini.
Menurut Yin Tinn, pihak pendakwaan akan memohon supaya rayuan Rosmah terhadap keputusan Hakim Mahkamah Tinggi Mohamed Zaini Mazlan yang menolak permohonan untuk menarik diri daripada mendengar perbicaraan kes dan membuat keputusan mengenai kes solar tersebut didengar bersama dengan rayuan untuk mengetepikan sabitan dan hukuman yang dijatuhkan oleh hakim berkenaan.
Prosiding itu turut disertai peguam Datuk Jagjit Singh dan Datuk Akberdin Abdul Kader yang mewakili Rosmah.
Rosmah, 70, yang memfailkan petisyen rayuan pada 13 Oktober lalu mengemukakan 127 alasan, antaranya mendakwa keseluruhan keputusan Hakim Mohamed Zaini yang menjatuhkan hukuman terhadapnya adalah berat sebelah dan tidak berlandaskan pertimbangan yang betul.
Pada 1 September lalu, Hakim Mohamed Zaini mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.

Mahkamah juga memerintahkan isteri bekas Perdana Menteri Datuk Seri Najib Tun Razak itu dipenjara 30 tahun jika gagal membayar denda itu.
Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.
Rosmah dituduh atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin. – KOSMO! ONLINE


Mahkamah : Bekas Pengurus Besar PPNT dipenjara lima tahun
Oleh TENGKU DANISH BAHRI TENGKU YUSOFF

14 November 2022, 4:23 pm
KUALA TERENGGANU – Gara-gara menyalahguna kuasa meluluskan projek ternakan kambing biri-biri kepada syarikat anak, seorang bekas Pengurus Besar Pertubuhan Peladang Terengganu (PPNT) dihukum penjara lima tahun oleh Mahkamah Sesyen di sini hari ini.
Hakim Dazuki Ali turut menjatuhkan hukuman denda RM1.54 juta ke atas tertuduh, Che Sa’adon Che Yahya, 58, setelah pihak pendakwaan berjaya membuktikan kes melampaui keraguan munasabah.
Berdasarkan pertuduhan pertama, tertuduh didakwa menggunakan jawatannya bagi mendapat suapan dengan memilih syarikat Arcana Jaya bagi projek membekal dan menghantar pejantan dan induk bebiri bernilai RM107,050.
Tertuduh yang juga Ahli Lembaga Pengarah Gapets Sdn. Bhd. mempunyai kepentingan dalam Arcana Jaya yang merupakan milik anaknya.
Bagi pertuduhan kedua, Che Sa’adon didakwa menyalahgunakan kedudukannya untuk memilih Arcana Jaya dengan nilaian berjumlah RM196,496.
Perbuatan itu didakwa dilakukan tertuduh di pejabat Gapets Sdn. Bhd. pada 1 November dan 4 Disember 2016.

Pendakwaan dikendalikan Timbalan Pendakwa Raya, Farah Yasmin Salleh dan pegawai pendakwa, Nur Athikah Aziz dan tertuduh pula diwakili peguam, Zul Basyar Saharrudin dan Mohd Zul Azhan. – KOSMO! ONLINE


Restoran Cina Muslim terbakar
Oleh TUAN NURHIDAYAH TUAN AB.GHANI

14 November 2022, 3:32 pm
KUALA LUMPUR – Pengunjung pasar raya Nexus berdepan detik cemas apabila sebuah restoran Cina Muslim Amber, di Nexus Bangsar Selatan, Jalan Kerinchi Kiri 2, terbakar tengahari tadi.
Menurut Komander Operasi, Pegawai Bomba Kanan (PBK) II Ramli Mohamad, insiden kebakaran dilaporkan sekitar pukul 12.49 tengahari.
“Pasukan operasi jentera dari Balai Bomba dan Penyelamat (BBP) Pantai bergegas ke lokasi kejadian bersama kekuatan 10 anggota.
“Setibanya di lokasi kejadian, terdapat kebakaran melibatkan restoran di bahagian dapur,” katanya dalam kenyataan hari ini.
Ramli berkata, dapur restoran yang berkeluasan 10×10 kaki persegi terbakar lima peratus.
“Tiada mangsa yang terlibat dan api dapat dikawal sepenuhnya kira-kira pukul 1.20 tengahari.

“Punca dan kerugian kebakaran masih dalam siasatan,” jelasnya. -KOSMO! ONLINE.


Lelaki patah kaki dilanggar lari
Oleh AZMI NORDIN

14 November 2022, 3:18 pm
KAJANG – Nasib malang menimpa lelaki apabila kakinya kanannya patah dilanggar lari sebuah kereta dalam kejadian di Kilometer 15, Lebuh Raya Cheras-Kajang (Grand Saga), arah ke Kajang, di sini, kelmarin.
Ketua Polis Daerah Kajang, Asisten Komisioner Mohd. Zaid Hassan berkata, kejadian yang berlaku sekitar pukul 12.30 pagi melibatkan sebuah motosikal jenis Yamaha 135LC yang dilanggar lari sebuah kereta yang tidak dikenali.
“Kemalangan disyaki berlaku apabila mangsa yang sedang menunggang motosikal dari rumahnya di Setapak menghala ke tempat kerjanya di Sungai Long.
“Sampai di lokasi kejadian, mangsa berusia 35 tahun yang berada di lorong kiri dilanggar bahagian belakangnya dengan sebuah kereta yang tidak dikenali dan kereta tersebut terus melarikan diri,” katanya dalam kenyataan hari ini.
Rentetan kemalangan itu, mangsa mengalami cedera patah kaki kanan dan telah dibawa ke Hospital Kajang untuk menerima rawatan.
Tambah Mohd Zaid, polis telah membuka kertas siasatan dan siasatan dijalankan dibawah Seksyen 43(1) Akta Pengangkutan Jalan 1987.

“Usaha mengesan pemandu kereta tersebut sedang giat dijalankan.
“Mana-mana individu yang mempunyai maklumat mengenai kejadian boleh tampil ke balai polis yang berdekatan di daerah Kajang atau Pegawai Penyiasat Inspektor Ammar Mohd Tahir di talian 018-2586153,” jelasnya. -KOSMO! ONLINE


PRU15: BKM Fasa 4 haram diterima rakyat – Tun M
Oleh AMRAN MULUP

14 November 2022, 2:31 pm
MELAKA – Pengerusi Gerakan Tanah Air (GTA), Tun Dr. Mahathir Mohamad mempertikaikan kuasa yang ada kepada Datuk Seri Ismail Sabri Yaakob sebagai Perdana Menteri caretaker, selepas Naib Presiden UMNO itu meluluskan peruntukan RM2.1 bilion bagi pembayaran Bantuan Keluarga Malaysia (BKM) Fasa 4 yang diterima rakyat mulai esok.
Bekas Perdana Menteri itu berkata, memandangkan kerajaan Persekutuan yang mentadbir negara selepas pembubaran Dewan Rakyat adalah sebuah kerajaan caretaker, Ismail Sabri tidak boleh meluluskan sebarang peruntukan kerana ia perlu mendapat kelulusan Parlimen.
Tegasnya, oleh itu bayaran BKM itu haram diterima rakyat kerana tidak sah dan tidak halal memandangkan perbuatan itu sama sahaja seperti mencuri duit rakyat.
“Bila tidak ada Parlimen yang telah dibubarkan untuk memberi laluan kepada Pilihan Raya Umum Ke-15 (PRU15), dia (Ismail Sabri) tak boleh buat apa-apa usul.
“Dia tak boleh belanja wang yang banyak kerana semua perbelanjaan dan semua usul mesti diluluskan dalam Parlimen, barulah wang tersebut jadi halal.
“Nampak sangat dia tak boleh tunggu kerana dia nak pengaruh, nak dapat undi maka dia ambil duit kerajaan berjumlah RM2.1 bilion nak bagi pada semua orang,” katanya semasa berucap pada Himpunan Pejuang Melaka di Taman Cempaka di sini, malam tadi.

Program tersebut dihadiri lima calon GTA yang bertanding di Parlimen Masjid Tanah, Tangga Batu, Alor Gajah, Hang Tuah Jaya dan Jasin.
Khamis lalu, Ismail Sabri mengumumkan, bayaran BKM yang sepatutnya diterima rakyat Disember ini dipercepatkan bagi membantu menghadapi Monsun Timur Laut yang dijangka bermula pertengahan bulan ini.
BKM Fasa 4 akan dikreditkan ke dalam akaun bank penerima secara berperingkat bermula esok dan dijangka selesai 18 November ini, iaitu sehari sebelum rakyat keluar mengundi PRU15.
Tambah Dr. Mahathir, peruntukan tersebut hanya menjadi halal jika usul itu dibawa ke Parlimen dan diluluskan.
“Bila tidak ada Parlimen dia gasaklah, ini lah Ismail Sabri awal-awal lagi kita nampak semua pemimpin Barisan Nasional (BN) asyik curi duit sahaja, tak boleh lepas ada peluang nampak duit sahaja dibalunnya,” ujarnya. – KOSMO! ONLINE


Tomok berani sahut cabaran – Lisa Surihani
Oleh NUR AL-FAIRUZA SYARFA NOR SAIDI

14 November 2022, 3:55 pm
PETALING JAYA – Selebriti jelita Datin Lisa Surihani bangga melihat aksi Tomok pada konsert suku akhir Gegar Vaganza musim kesembilan (GV9) semalam biarpun persembahan penyanyi itu menerima komen negatif daripada juri.
Lisa, 36, yang pernah bergandingan bersama Tomok dalam filem Istanbul Akan Datang mengakui dia sentiasa menanti kreativiti yang akan ditonjolkan penyanyi itu meskipun menerima pelbagai bentuk cabaran setiap minggu.
“Saya tumpang gembira dan kagum melihat dia melakukan persembahan setiap minggu.
“Malah, sering menanti untuk menonton kreativiti menarik yang akan ditonjolkan walau diberikan apa jua bentuk cabaran,” katanya dalam satu entri Instagram.
Pasa masa sama, pemilik nama penuh Lisa Surihani Mohamed itu juga memuji Tomok yang sentiasa bekerja keras untuk mempamerkan persembahan terbaik setiap minggu.
“Tomok memang sangat merendah diri dan tidak boleh menafikan dia mempunyai keberanian yang tinggi untuk menyahut cabaran.

“Selain itu, dia memang bekerja keras, tidak berputus asa malah mempunyai kualiti pendirian yang dihormati,” ujar isteri kepada Datuk Yusry Abd Halim itu.
Sementara itu, Tomok juga sempat meninggalkan komen teruja dapat berjumpa dengan Lisa usai menyelesaikan persembahan semalam dan meminta mendoakannya serta peserta lain yang masih berentap di pentas GV9.
Terdahulu, Tomok atau nama sebenarnya Shah Indrawan Ismail, 38, yang mendendangkan lagu Awas milik kumpulan KRU pada minggu suku akhir GV9 malam tadi menerima komen negatif daripada barisan juri.
Tidak cukup dengan itu, rakan seperjuangan, Bob Yusof turut menerima kecaman kerana memilih lagu Awas untuknya sehingga ada yang mendakwa dia sengaja ingin merosakkan persembahan Tomok. – KOSMO! ONLINE


Kalau tak suka ‘just swipe’ – Syafinaz jawab isu pakaian mencolok mata
Oleh MOHAMMAD SHAHEMY AZMI

14 November 2022, 2:24 pm
PETALING JAYA – “Saya mahu hidup yang gembira tanpa memerlukan nasihat daripada orang lain tentang apa yang perlu saya lakukan. Kalau suka, ikut. Kalau tak suka, ‘just swipe’ (abaikan)”.
Demikian tegas juri tetap Gegar Vaganza musim kesembilan (GV9), Datuk Syafinaz Selamat ketika menjawab soalan tentang penampilannya pada malam tadi yang dilabel segelintir netizen sebagai mencolok mata dan tidak sesuai untuk tontonan umum.
Mempertahankan penampilannya yang dikatakan ‘keterlaluan’pada konsert suku akhir GV9, Syafinaz yang juga guru vokal itu menjelaskan itulah imejnya sejak dahulu lagi.
“Dari dahulu sampai sekarang, inilah saya. Usia saya bakal mencecah 50 tahun pada tahun hadapan. Saya tidak mahu hidup saya dikongkong oleh orang lain.
“Jadi kalau anda suka dan gembira dengan saya, ikutlah. Tapi kalau anda tidak gembira (dengan penampilannya), abaikan.
“Semuanya pilihan kita sendiri. Nak komen pun jika perlu sahaja. Kalau rasa tak nak komen, jangan komen apa-apa,” ujarnya kepada Kosmo! Online.

Pada masa sama, Syafinaz turut menasihati masyarakat supaya tidak memeningkan kepala untuk memberi komen terhadap sesiapa sahaja di dunia ini.
“Kenapa awak perlu susahkan hati dan minta? Saya tidak rasa Tuhan kata awak perlu komen semua orang dalam dunia ini.
“Jalani kehidupan anda sendiri. Saya tidak kacau awak, awak jangan kacau saya,” katanya.
Bercakap tentang penampilan dan gaya fesyennya yang sering mencuri tumpuan netizen setiap konsert mingguan GV9, Syafinaz menjelaskan, dia hanya dibantu pasukan yang dipercayai dan selesa bekerjasama.
“Mereka (pasukan tatarias) tahu dan lebih teruja berbanding saya setiap minggu. Saya hanya akan luluskan apa yang saya mahu.
“Pada saya, kita perlu berfesyen tapi jangan jadi hamba fesyen. Jangan buat benda yang menyebabkan kita nampak buruk,” katanya.
Terdahulu, penampilan Syafinaz pada konsert minggu kesembilan, GV9 pada Ahad menuai kritikan segelintir netizen apabila dikatakan seksi dan tidak sesuai untuk ditonton seisi keluarga.
Syafinaz dilihat memakai busana yang menggunakan material kain net, sehingga seolah-olah menampakkan kulit pada bahagian dada dan lengannya.
Rata-rata netizen berpendapat pakaian sebegitu tidak seharusnya dipakai dalam sebuah program yang ditonton seluruh lapisan usia.
“Baju Syafinaz sangat tidak sesuai,” komen seorang pengguna Twitter.
“Tiada siapa ke nak tegur baju Syafinaz agak seksi untuk konsert GV9 malam ini (semalam),” ciap seorang lagi netizen.
Sebelum ini, penampilan Syafinaz sering meraih pujian ramai pada setiap konsert kerana kerap tampil dengan busana anggun dan unik. – KOSMO! ONLINE


Hujan lebat di 10 negeri petang ini
Oleh NURUL IZZATI ZAINI

14 November 2022, 4:16 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di 10 negeri sehingga pukul 6 petang ini.
MetMalaysia berkata, di bahagian utara, negeri yang berdepan dengan cuaca buruk itu adalah seluruh negeri Perlis, Kedah dan Pulau Pinang.
“Kawasan di Perak yang diramalkan menghadapi ribut petir adalah Kerian, Larut, Matang Dan Selama, Hulu Perak, Manjung, Perak Tengah, Bagan Datuk dan Hilir Perak.
“Di Pantai Timur, kawasan yang dijangka ribut petir dan hujan lebat di Kelantan adalah Jeli, Tanah Merah, Machang dan Kuala Krai manakala di Terengganu, hanya Besut sahaja,” ujarnya menerusi kenyataan hari ini.
Tambah MetMalaysia, amaran ribut petir turut dikeluarkan di Selangor (Sabak Bernam, Klang, Petaling, Kuala Langat dan Sepang), Putrajaya dan Negeri Sembilan (Seremban dan Port Dickson).
“Sementara itu di Sarawak, hujan lebat diramalkan bagi kawasan Kapit (Kapit dan Belaga), Bintulu, Miri (Beluru dan Marudi) dan Limbang.

“Sabah pula kawasan yang terlibat adalah Pedalaman (Sipitang, Kuala Penyu, Beaufort dan Tambunan), Pantai Barat, Sandakan (Tongod, Kinabatangan dan Beluran) dan Kudat serta Labuan,” ujarnya. – KOSMO! ONLINE


‘Scammer’ paksa terima, bayar barang tidak ketahui
Oleh KOSMO!

14 November 2022, 4:14 pm
PETALING JAYA – Seorang wanita medakwa menjadi mangsa penipuan apabila menerima bungkusan barang secara tiba-tiba dan perlu membayar barang tersebut ketika penghantaran dibuat.
Wanita yang dikenali sebagai @hawanis_ mendakwa, bungkusan barang yang dihantar daripada sebuah kedai ‘online’ (dalam talian) itu tidak pernah dipesan olehnya malah terpaksa membayar harga barang berjumlah RM69.
“Ramai dah terkena termasuk diri saya sendiri. Saya tidak mahu orang lain kena sebab ramai dah jadi mangsa ‘scammer’ ni sebab terpaksa membayar RM69 tu.
“Scammer itu siap ugut orang tua untuk bayar barang tersebut padahal memang tidak pernah beli pun,” kata @hawanis_.
Menurutnya lagi, dia juga pelik bagaimana ‘scammer’ tersebut mendapat data peribadinya sehingga nama, alamat dan nombor telefonnya tertera sebagai penerima di atas bungkusan berkenaan.
Lebih mengejutkan, bukan hanya dia sahaja menjadi mangsa penipuan, malah ramai juga tampil mendedahkan perkara sama apabila mereka terpaksa membayar sejumlah wang ketika penghantaran barang.

“Abah biasa kena, tiba-tiba sampai barang yang dia tidak pernah pesan. Hangus juga RM99,” ujar @faaaarrraaahhhhh.
Malah, rata-rata di ruangan komen berkata ‘scammer’ tersebut menggunakan kurier dan alamat penghantar yang berbeza-beza sebagai modus operandi mereka.
“Kes yang sama hari itu saya kena. Kedai yang sama ini caj RM69 ketika penghantaran. Hari itu saya kena RM184, dan alamat kedainya pun dah lain. Perlu beritahu ibu bapa masing-masing supaya jangan bayar langsung,” ujar @sffeaaa_. – KOSMO ONLINE!


Menyamar pelancong seludup kokain
Oleh NOR SHAFAWATI YUP

14 November 2022, 2:38 pm
SEREMBAN – Taktik licik keldai dadah yang menyembunyikan dua kepingan black cocaine bernilai RM1.34 juta di dalam bagasi terbongkar apabila dia ditahan sebaik tiba di negara ini di Lapangan Terbang Antarabangsa Kuala Lumpur (KLAI) baru-baru ini.
Wanita warga Amerika Selatan berusia 39 tahun itu diberkas pada pukul 4 petang 6 November lalu oleh sepasukan penguat kuasa kastam selepas suspek dikesan berada dalam keadaan mencurigakan.
Timbalan Ketua Pengarah Kastam (Penguatkuasaan dan Pematuhan), Sazali Mohammed berkata, siasatan mendapati suspek menaiki pesawat dari Dubai menuju ke KLIA menggunakan pas pelancong.
Katanya, soal siasat mendapati suspek mengaku telah menerima upah AS$500 (RM2,000) daripada satu sindiket untuk membawa dua bagasi mengandungi kepingan dadah untuk dipasarkan di Malaysia.
“Sindiket mencampurkan kokain biasa dengan bahan kimia lain menggunakan teknik ‘mould injection’ bagi menghasilkan kepingan getah hitam untuk mengelak daripada dihidu oleh anjing pengesan.
“Kepingan seberat 6.7 kilogram itu dijadikan pelapik bagasi. Ini merupakan modus operandi terbaharu sindiket yang berjaya dikesan oleh kastam,” katanya pada sidang akhbar di sini semalam. – KOSMO! ONLINE


Tiada rakyat Malaysia terlibat kejadian letupan di Istanbul
Oleh AMREE AHMAD

14 November 2022, 3:11 pm
PUTRAJAYA – Konsulat Jeneral Malaysia di Istanbul, Turkiye mengesahkan bahawa tiada rakyat Malaysia yang terlibat dalam insiden pengeboman di bandar raya itu semalam.
Menerusi kenyataan dalam laman sosial rasminya, pihak konsulat berkenaan menambah, mereka turut bekerjasama rapat dengan pihak berkuasa tempatan berhubung kejadian itu.
“Konsulat Jeneral Malaysia berkeyakinan bahawa pihak berwajib di Istanbul akan menahan suspek dan membawa penjenayah itu ke muka pengadilan dalam masa terdekat,” katanya.
Semalam, satu letupan berlaku di Istiklal Avenue, laluan popular dalam kalangan pelancong asing di sekitar Dataran Taksim, Daerah Beyoglu yang mengakibatkan kematian enam orang pejalan kaki.
Insiden pengeboman itu dilaporkan pada pukul 4.20 petang waktu Turkiye (9.20 malam tadi waktu Malaysia) dan turut mengakibatkan seramai 81 individu yang lain mengalami kecederaan.
Tiada kumpulan tertentu yang mengaku bertanggungjawab namun laluan tersebut pernah jadi sasaran pengganas Daesh dan pemberontak Kurdish masing-masing pada 2015 dan 2016.

Mengulas lanjut, Konsulat Jeneral Malaysia bagaimanapun terus mengingatkan rakyat negara ini agar berwaspada dengan keadaan sekeliling dan mengelakkan tempat yang penuh sesak.
“Kami turut merakamkan perasaan simpati dan mengucapkan takziah kepada semua keluarga mangsa serta berharap mereka yang cedera akan dapat segera sembuh semula,” katanya.
Warga Malaysia yang memerlukan segera bantuan konsular boleh berhubung terus dengan pihak Konsulat Jeneral Malaysia melalui talian am +90 212 989 1001 atau +90 536 289 6788.
Mereka juga boleh menghubungi talian kecemasan selepas waktu pejabat iaitu +90 551 711 2174 atau +90 553 897 9767 selain mengutus emel terus kepada [email protected]! ONLINE


Anwar nak serang Ampang , Gombak malam esok
Oleh MOHD RASDAN AHMAD

15 November 2022, 9:31 pm
KUALA LUMPUR – Calon Perdana Menteri Pakatan Harapan (PH), Datuk Seri Anwar Ibrahim akan ‘serang’ kubu pengkhianat di Ampang dan Gombak malam esok.
Jelas Presiden PH itu, dia akan berdepan dengan pengkhianat-pengkhianat dari PH termasuk yang pernah mengkhianati parti PKR sebelum ini.
“Saya mahu lihat pengkhianat Pakatan Harapan termasuk pengkhianat dari Keadilan, itu sebab saya nak serang Ampang dan Gombak malam esok.
“Mereka bercakap pasal perjuangan, hak rakyat tetapi mereka belot dengan parti,” ujarnya di Lembah Pantai sebentar tadi.
Sebelum ini, penyandang Ahli Parlimen Gombak, dan Ampang masinh-masing Datuk Seri Azmin Ali serta Datuk Zuraidah Kamaruddin telah meninggalkan PKR selepas berjaya membentuk kerajaan bersama PH pada 2018.
Dua figura hebat dari PKR itu kemudiannya menyertai Perikatan Nasional bagi membentuk kerajaan baru di bawah pemerintahan Tan Sri Muhyiddin Yassin. – KOSMO! ONLINE.


Peminat Kpop tak puas hati, anggota Rela halang bergambar
Oleh Marlia Zakaria

15 November 2022, 10:29 pm
PETALING JAYA – Seorang anggota wanita Jabatan Sukarelawan Malaysia (Rela) yang ditugaskan sewaktu acara 2022 Mokkoji Korea di Kuala Lumpur baru-baru ini mengundang ketidakpuasan hati dalam kalangan peminat Kpop.
Berdasarkan video tular pada laman sosial, peminat yang menghadiri acara tersebut mendakwa, anggota wanita itu dikatakan menghalang peminat mengambil gambar, menolak kasar sekali gus ia memalukan Malaysia.
“Untuk pengetahuan semua, makcik ini tolak beberapa orang dengan agresif, paksa berjalan ketika di atas pentas. Sangat memalukan Malaysia.
“Tiada siapa pun (peminat) yang membahayakan ‘idol’, makcik itu tak sepatutnya berada dengan ‘idol’. Macam mana orang nak (beri) ‘high five’ kalau makcik halang macam itu?” kata seorang daripada peminat Kpop menerusi ciapan Twitter.
Dalam masa sama, ada juga netizen yang menyokong serta memuji tindakan anggota tersebut selain menyifatkan wanita itu hanya menjalankan tugas.
“Dah memang tugas dia,” kata seorang pengguna TikTok.

“Sekarang ini memang jadi trend, kalau tak suka orang, buat kandungan dalam TikTok. Esok-esok orang tak suka kita, dia buat kandungan berkenaan kita pula,” tegur seorang netizen.
Selain itu, terdapat salah satu video yang tular memperlihatkan, wanita itu mendepa tangan dan meminta peminat berjalan segera.
“Kalau Korea (idol) beria sambut, Nabi Muhammad tak ada pun. Jalan, jalan,” kata wanita itu dengan tegas.
Pada video tersebut, kedengaran pihak penganjur meminta peminat tidak mengambil gambar dan segera berjalan.
“No photo (tiada gambar), touch and go (sentuh dan pergi),” katanya.
Terdahulu, acara 2022 Mokkoji Korea berlangsung di Pusat Pameran dan Perdagangan Antarabangsa Malaysia (MITEC) pada Sabtu dan Ahad lalu menampilkan pelbagai acara tersebut konsert dan pameran. – KOSMO! ONLINE


Penyumbat telinga tersekat selama 5 tahun
Oleh KOSMO!

15 November 2022, 10:00 pm
LONDON – Seorang lelaki di Britain terkejut apabila mendapati kepingan penyumbat telinga kalis bunyi tersekat di dalam telinganya selama kira-kira lima tahun, lapor agensi berita United Press International (UPI) semalam.
Wallace Lee, 66, dari Weymouth, Dorset berkata, dia kehilangan pendengaran sejak beberapa tahun lalu.
Lelaki itu akhirnya membeli kit endoskop untuk memeriksa sendiri bahagian dalam telinganya. Apabila menggunakan kamera kecil itu, Wallace mengesan satu objek kecil berwarna putih di dalam telinganya.
“Lima tahun lalu, saya melawat keluarga di Australia dan membeli beberapa penyumbat telinga berbilang fungsi, bergantung kepada bunyi yang ingin dihalang secara berperingkat ketika berada di dalam pesawat.
“Salah satu daripadanya telah digunakan dan ia tersekat di telinga saya sejak itu,” kata Wallace kepada Badan Penyiaran Britain (BBC).
Dia kemudian bertemu dengan seorang pakar telinga, hidung dan bedah yang kemudian berjaya mengeluarkan objek itu.

“Saya dengan serta-merta dapat mendengar segala bunyi dalam bilik. Halangan yang berada di kepala saya selama bertahun-tahun akhirnya hilang dan saya dapat mendengar dengan baik,” katanya. – Agensi


PM akui kecewa rakan rapat digugurkan sebagai calon
Oleh KOSMO!

15 November 2022, 11:13 pm
PETALING JAYA – Perdana Menteri, Datuk Seri Ismail Sabri Yaakob secara terbuka mengakui beliau berasa sedih dan kecewa kerana beberapa muka lama Barisan Nasional (BN) tidak dicalonkan dalam Pilihan Raya Umum Ke-15 (PRU15).
Beliau yang juga Naib Presiden UMNO berkata, muka lama yang digugurkan daripada menjadi calon BN itu adalah rakan-rakan rapat beliau yang boleh menang jika dicalonkan.
“Saya sedih dan agak kecewa. Biar saya berterus terang. Mereka adalah rakan-rakan rapat saya. Menteri Kabinet saya, Timbalan Menteri Kabinet, saya memang agak kesal dan sedih,” katanya dalam program Ruang Bicara Khas Kestabilan & Kemakmuran Bersama Perdana Menteri malam ini.
Ismail Sabri yang kekal bertanding di kerusi Parlimen Bera berkata, bagaimanapun lebih penting bukan menangisi pemergian mereka sehingga menyebabkan BN tidak boleh bekerja kerana yang penting adalah kemenangan dalam PRU15.
Justeru, katanya, beliau telah memujuk rakan-rakannya yang terkesan itu bahawa perjalanan mereka masih jauh.
“Kita daripada kalah, sekarang kita berjuang untuk mencapai kemenangan dan daripada parti yang kalah pada PRU14 dan kita bernasib baik dapat menguasai kerajaan ini.

“Bukan melalui pilihan raya, tetapi melalui strategi-strategi yang semua orang pun tahu apa yang telah berlaku. Jadi apa yang penting adalah parti kita menguasai semula kerajaan dan kita nak supaya kita dominan,” ujarnya.
Jelas beliau, jika BN menangisi sesuatu yang hilang tanpa bergerak untuk ke arah kemenangan tidak akan memberi apa-apa makna.
“Pastinya rakan-rakan bersetuju solidariti mesti diperkukuhkan, ketepikan apa yang berlaku, yang penting fokus untuk memenangi PRU.
“Walaupun saya agak kecewa, sedih kerana tindakan yang berlaku menyebabkan kawan-kawan saya yang “winnable” juga tergugur, itu tidak menjadi halangan kita terus bergerak ke arah kemenangan,” katanya.
Antara muka lama digugurkan menjadi calon BN pada PRU kali ini termasuk penyandang Parlimen Ketereh, Tan Sri Annuar Musa dan Datuk Seri Shahidan Kassim (Parlimen Arau).
Turut digugurkan sebagai calon ialah Tan Sri Noh Omar (Parlimen Tanjung Karang) dan Datuk Zahidi Zainul Abidin (Parlimen Padang Besar).
Shahidan namun tetap bertanding di Parlimen Arau dibawah tiket Perikatan Nasional (PN), manakala Zahidi bertanding di Parlimen Padang Besar sebagai calon Bebas. – KOSMO! ONLINE


PRU15: Pas sanggup jadi pembangkang, tolak kerajaan kotor – Hadi Awang
Oleh MUHAMMAD SHAHIZAM TAZALI

15 November 2022, 9:42 pm
MELAKA – Pas sanggup menjadi pembangkang sekiranya Perikatan Nasional (PN) tidak mendapat majoriti mudah untuk membentuk kerajaan Persekutuan selepas Pilihan Raya Umum Ke-15 (PRU15).
Presiden Pas, Tan Sri Abdul Hadi Awang menegaskan, parti itu kekal dengan prinsip tidak menjalin kerjasama dengan kerajaan yang tidak bersih.
“Kita sanggup jadi pembangkang, sudah berpuluh-puluh tahun jadi pembangkang, tidak ada masalah.
“Kita tidak mahu kerajaan yang tidak bersih dan pendirian Pas masih sama, kita berprinsip dan bukan ‘parti hanyut’,” katanya dalam sidang akhbar selepas Program Santai Petang Bersama Presiden Pas di Taman Desa Cheng Perdana di sini, hari ini.
Terdahulu, media melaporkan, Pengerusi PN, Tan Sri Muhyiddin Yassin menafikan parti itu akan bergabung dengan Barisan Nasional (BN) selepas PRU15, seperti mana didakwa Setiausaha Agung Pas, Datuk Seri Takiyuddin Hassan.
Ketika ditemui selepas ceramah di Ketereh, Kota Bharu, Kelantan, Takiyuddin dilaporkan tidak menolak kemungkinan PN akan membentuk kerajaan dengan BN sekiranya mereka gagal membentuk kerajaan secara bersendirian.

Dalam pada itu, mengenai kenyataan dibuat Takiyuddin, Abdul Hadi berkata, ia dipercayai merujuk kepada senario sebelum pembubaran Parlimen. – KOSMO! ONLINE


Piala Malaysia: JDT hanya menang tipis ke atas Sabah
Oleh MOHD. FITRIE MUHAMAD

15 November 2022, 10:32 pm
KUALA LUMPUR – Kecemerlangan penjaga gol Sabah, Damien Lim berjaya menafikan hasrat Johor Darul Ta’zim (JDT) membawa bekalan lebih selesa apabila juara Liga Super itu hanya mampu menang 1-0 pada aksi pertama separuh akhir Piala Malaysia di Stadium Likas, Kota Kinabalu sebentar tadi.
Paling terkesan pastinya penjaring gol terbanyak Liga Super, Bergson Da Silva yang gagal menyempurnakan penalti, namun Harimau Selatan jelas bernasib baik untuk memperoleh gol tunggal menerusi bintang muda sensasinya, Arif Aiman Hanapi.
Terdahulu, masalah kecederaan pemain The Rhinos bertambah parah apabila kehilangan pertahanan berpengalaman, Rizal Ghazali seawal minit ke-16.
Bagaimanapun, Park Tae-su sepatutnya mampu meletakkan Sabah di depan berselang dua minit selepas itu tetapi tandukannya sekadar singgah di palang gol pihak lawan.
Selang empat minit kemudian, Bergson ceria buat seketika sebelum jaringan yang dilakukannya dibatalkan kerana terlebih dulu dikesan berada dalam kedudukan offside.
Walaupun sering menjadi perhatian utama kerana mempamerkan aksi cemerlang, kekebalan Damien akhirnya lebur pada minit ke34 apabila gagal membaca dengan lebih baik rembatan dilakukan Arif Aiman dari luar kotak penalti.

Damien kembali cemerlang dan kali ini berjaya menyelamatkan sepakan penalti yang diambil oleh Bergson pada minit ke-58, sekali gus menghadirkan semangat tambahan buat Sabah untuk memburu gol penyamaan.
Memasuki minit ke-73, situasi bertambah perit buat JDT apabila pertahanannya, Feroz Baharudin diarah meninggalkan padang selepas mengutip dua kad kuning dan kelebihan itu menyaksikan Sabah semakin garang mengatur asakan.
Bagaimanapun, tiada tambahan jaringan mampu dihasilkan oleh kedua-dua pasukan dan aksi timbal balik di Stadium Sultan Ibrahim pada Ahad ini bakal menjadi penentu kemaraan ke pentas final Piala Malaysia musim ini. – KOSMO! ONLINE


Produk konjak jeli sentiasa dipantau KKM
Oleh MOHD. HUSNI MOHD. NOOR

15 November 2022, 9:52 pm
PUTRAJAYA – Kementerian Kesihatan (KKM) memaklumkan produk konjak jeli di Malaysia telah dikawal di bawah Peraturan 139 (konfeksi sajian) dan juga Peraturan 139 A (konfeksi jeli terkawal).
Pengarah Kanan Keselamatan dan Kualiti Makanannya, Norrani Eksan berkata, produk itu memang sentiasa dipantau di pasaran secara berterusan.
Jelasnya, berdasarkan data pemantauan dari 2018 hingga kini, sebanyak 649 produk jeli telah disampel dan 352 daripadanya adalah produk konjak jeli.
“Enam sampel produk jeli telah dikesan tidak mematuhi peraturan makanan 139A dan telah dikenakan tindakan penarikan balik produk oleh KKM.
“Mengikut Peraturan 139 (Konfeksi Sajian), jeli dengan diameter melebihi 45 milimeter boleh mengandungi konjak.
“Manakala, Peraturan 139A (konfeksi jeli terkawal) menetapkan jeli dengan diameter kurang atau sama dengan 45 milimeter tidak boleh mengandungi konjak,” katanya menerusi kenyataan akhbar hari ini.

Konjak adalah sejenis tumbuhan yang tinggi dengan kandungan serat yang dipanggil qlukomannan atau disebut juga konnyaku, konjonac atau serbuk taro atau tepung keladi yang berfungsi sebagai bahan pemekat dalam penghasilan jeli.
Katanya, label produk bagi kategori 139A juga hendaklah mengandungi penyataan amaran iaitu ‘Boleh Menyebabkan Risiko Tercekik’ dan perkataan ‘Tidak Sesuai Bagi Kanak-Kanak Dibawah Umur 3 Tahun’.
Norrani berkata, pihaknya sedia maklum mengenai isu tular di media sosia kononnya konjak jeli didakwa berbahaya dan boleh memberi risiko kepada kanak-kanak.
Menurutnya, isu ini telah menjadi perhatian sejak tahun 2001 apabila terdapat laporan penjualan konjak jeli yang mempunyai risiko tercekik pada kanak-kanak.
“Dalam hal ini, ibu bapa dinasihatkan untuk memantau pengambilan produk konjak jeli oleh anak-anak bagi mengelakkan kejadian yang tidak diingini berlaku,” katanya.
Produk konjak jel mempunyai tekstur yang kenyal, sukar larut ketika di dalam mulut dan sukar untuk ditelan berbanding produk jeli yang lain.-KOSMO! ONLINE